text:
giovedì 31 marzo 2011
La becade dal gjalut de biele creste
Dopo che si sin a pene “becâts” tra ostîr e camarîr e ven la ocasion par resonâ su la ricercje de coretece tal scrivi.
La coretece e pues jessi di plui nivei e in struc si pues cjatâ almancul chei ca:
- grafie
- gramatiche
- lessic
- regjistri
A cirî la coretece in ognidun di chescj cjamps si pues fâ plui o mancul fadie, e si cjate che, ancje tra i clients o furnidôrs de nestre ostarie, si pues vê cualchi resistence a jessi curâts e precîs tal scrivi par furlan. Par scherçâ, ma nancje masse, si pues sintî chestis obiezions:
- grafie: “Ah, jo o scrîf cemût che o feveli, ve!”
(Ma rivistu a fâ i erôrs di batidure ancje intant che tu fevelis?)
- gramatiche: “Eh, no varai mighe di tornâ a scuele, po!”
(No stâ nancje a bacilâ, tant a scuele la gramatiche furlane no le insegnin! Ma un salt in biblioteche o in librarie tu podaressis ancje fâlu...)
- lessic: “Tant no si fevele e no si scrîf mighe cul vocabolari incorporât!”
(Sêstu sigûr? Prove a viodi la coretece e la cure che tu metis tal scrivi par talian, il furlan ce aial? no le meretial?)
- regjistri: “No sai nancje ce bestie che e je...”
(E je cuistion di no saltâ sù e jù tra espressions masse popolârs e masse aulichis, l’efiet, se no si lu cîr di pueste, al va a finîle che al fâs deventâ ridicul il test)
In struc si pues pensâ la robe in dôs manieris:
1) O fâs za la fadie di scrivi par furlan, no varai mighe di deventâ mat tra mil regulis e atenzions!
2) Za che o fâs la fadie di scrivi par furlan, tant al vâl che o ciri di scrivi ben a ducj i nivei.
Il Camarîr us consee simpri la 2)!
Setemanis che a vegnin i conseis par frontâ i diviers nivei di coretece.
Etichetis: Camarîr, Lenghe Furlane
mercoledì 30 marzo 2011
LA CONTE MISTERIOSE (11) SUL CRICÂ DAL DÌ
... almancul di une ore un cidinôr pesant al è slargjât su la campagne ator de cjase. Dopo che il vieli al è restât inglimuçât tal mieç dal bearç nol è sucedût plui nie. La lune e je lade a mont a ocident; no si pues viodi se a son nûi su in alt. Soredut daûr de cjase il scûr al è fis e penç. In chel nerum si sint un pas strissinât su la tiere batude e il rumôr de cuarde che e ven tirade vie dal porton. Dopo plui nie par un timp une vore lunc. Lis gotis di aghe tal laip, il guuuak, guuuak avuâl de civuite o dal çus; un KRA sôl, net, unic, di un fossâl pôc lontan. La vôs bruide di un crot dismot a miezis di alc. Po dopo une soflade di aiar plui sec e plui fresc. A son i minûts cuant che la gnot e passe cence che si visisi te albe. Un gjal lontan le sint e al berle alt une, dôs voltis. E je une albe lente, cuasi no je buine di sburtâ in daûr de bande contrarie la largjure scure de gnot. Si pues lumâ il prin aparî sfumât de lûs sui ôrs dai nûi che dopo dal amont de lune a son lâts su in alt tal cîl. No son tancj ni tant fis. A puedin jessi l’avîs di un altri burlaç o ancje no. In ogni câs par prime robe si viodin chei nûi, po dopo la forme de cjase, la povolade dilunc vie de provinciâl, chês altris cjasis dulintor, fin dulà che al rive il voli. A jessin fûr cidinis dal scûr. Al somee che dut al stedi traviersant un veri opac, o ben che al stedi vignint fûr dal font di une grande aghe. Di gnûf il cjant dal gjal, alt une prime volte, un pôc mancul la seconde. Al somee plui lontan che mai, cuasi dilà dal orizont. Il tet de cjase al è lusint pe umiditât. Alc che al rodole jù cence rumôr dongje de nape; un piçul cuarp scûr bislunc. Al va a sbati gof cuintri l’ôr de gorne, si slargje, al pendole par un moment. Al è un uciel neri, cence vite. Al cole jù come un plomp. Si sint il piçul bot dal cuarp, ma come fof, smuartît. L’uciel muart al è colât su la cuarde fate sù li sot. Si scomence a viodi il spazi dal bearç, il cjar, il laip, la muraie. Il cuarp dal vieli nol è plui su la tiere batude. L’uciel al à ancjemò la ale vierte e a bandon, e devi jessi rote. Si sint un ciuleç curt. La puarte de cjase si vierç in sfrese planc planc. E ven fûr mieze muse dal Albin; al reste fer a cjalâ l’uciel muart colât su la cuarde. Po dopo la muse e torne dentri.
Sielte e voltade par furlan
dal Garzon de Ostarie
lunedì 28 marzo 2011
TRAGEDIA SUL TORRE:PENSIONATO SCHIACCIATO DAL SUO PICK-UP
Al jere partît cul so pick-up plen di garbatui; i vevin dât 20 Euro par disvuedâ chê cantine. No propit tant ma almancul alc di sest al podeve tignîlu lui. Une biele lampade, dôs bielis damigjanis e cualchi cjadree a jerin cumò sistemadis cjase sô. Il rest, vecjos eletrodomestics, sacs di vistidats, une television a segnâl analogjic e altris catans a jerin tal casson dal pick-up; e vie... dulà?
Migo inte eco-plaçute? Masse rognis spietâ che e vierzi, mostrâ la tessare e dividi la robe sot i ordins di chel sfondrât vuardian. Cussì Feo al le dret dret tes boschetis de Tor, bande di une gjave di glerie. Ta chê sere di Istât al molà jù la robate intun grant prât e al cirì parfin di brusâ dut in mût maldiestri cul alcool. Nie di fâ, il fûc dopo un pôc si distudave.
«Mi soi stufât. Miôr tornâ cjase. E tache la partide usgnot».
Suntun ram li dongje une upupe si jere svicinade come a curiosâ, nancje che si domandàs ce che a fossin chês robis che Feo al cirive di brusâ. Il colp di voli, il confront cu la bielece dal ambient ator al jere trement: un paradîs violât!
«Ah, se o ves chi la mê la carabine ti varès za sistemade! O varès juste bisugne di un altri uciel imbalsamât...»
Cussì al disè Feo de upupe che intun marilamp e svolà vie. Po lui al tornà a meti in moto il pick-up par tornâ cjase, ma chiste volte al cjapà une stradele diferente, propit a ôr de grave dal turint. I temporalons di Jugn a vevin trasformât la Tor intal Nilo ma cumò dut si jere cuietât. No jere aghe nete ta chel trat ma dome un grant lâc neri di stomeose aghe di fogne che e vignive de citât: la mierde dai cagons di Udin. La stradele e franà cul pês dal pick-up, tant la Tor e veve roseât la rive! Il mieç si ribaltà cun Feo dentri. L'om al murì inneât intune aghe nere, plui nere dal Acheronte! Puar Feo. Ma ce puar... i sta ben!
di Checo Tam
Etichetis: Checo Tam, Contis, Gjenar sociâl
venerdì 25 marzo 2011
INGABIÂT
«Ma il cjampanîl di Udin, che al è stât tralicjât cuntun pontegjo par distrigâ vie dal rusin tal perno l'agnul e ancje indorâlu! Eh sì che tu vegnis a Udin a lavorâ ogni dì, siôr ostîr, mi maravei che no lu vês viodût, dutcas, jo... mari mê, ce tant timp fa... dorât, cu la criniere blancje, il penacul ros e blu e vie svolant al trot par cori daûr a une caroce, une frutute bionde, une principesse cu lis strecis a l'aiar dei dolçs che invadevin place Prin Mai, un cjalon turchin cîl, implorant jutori…
«Je scorsenade di un manipul d'armâts e jo o galopavi in sù e in jù su l'aste, sclapant vie l'aiar cuntune spade che in chê volte no viodevi, in sô difese. Il fondâl al zirave di musis, di clamadis che no jerin secondadis, jenfri lis musicutis dai organets che a slargjavin un prât cence covis, che si stracavin tra lis ombrenis des clevis dal Cjiscjel, che al taseve alçant il cjampanîl culminant cul dêt pontât ae Rose dai aiars. La comedie, siôr dotôr ostîr, m'invidave a valicâ monts, a insanganâ planis, a brusâ plics inte gnot. Fin tant che mi soi imbarcjât al cricâ dal dì suntune nâf par il cjâf al mont, par vignî vie de piçule patrie, par cirî i boscs des stelis e la felicitât des gnots che nus tegnin compagnie manovrant lis velis - jê, strete al flanc, cumò e mostre i cavets luncs, dispeâts. Burascjis, turbaments zodiacâls e si è stentât tant par rivâ a tocjâ rive. Savalon, renis infinidis e o vin imparât a fevelâ peraulis gnovis, lenghis pierdudis… une vele, l'orizont, il riclam...
«Mê mari… ah, chê volte no a viert il tacuin: o ai scugnût saltâ jù. O deventarai plui grant une altre volte, mi soi dit, imparant il "mestiere di vivere" simpri su une gjostre, ma cence fantasie, suspirant la mê infanzie svolade dentri di une bufularie, a pene fermade cuntune cjarece lassadine inte muse a Sante Catarine, il dì fieste, cuancj che chê frutute bionde e je lade vie tigninsi par man cun so pari».
«Dutis chi lis sgnovis, contecurtâr?»
«O ai rispietât lis regulis, eh! Ce mi disêso?»
«Dome che tu le âs fate curte il just».
di Frank Spada
Etichetis: Contis, Frank Spada, Gjenar romantic
giovedì 24 marzo 2011
Cors di furlan a Glemone
Il cors al durarà 24 oris (12 lezions di dôs oris ognidune), e si davuelzarà te zornade di vinars, in orari di definî cui corsiscj (preserâl o serâl), tacant cul prin di Avrîl dal 2011, te sede de vecje glesie di Sant Michêl, slarc di Puarte Udin, dongje dal Domo, a Glemone.
Il cors, curât di docents de Societât Filologjiche Furlane, al è viert a ducj e nol previôt spesis di bande dai corsiscj. I argoments des lezions a saran la grafie uficiâl de lenghe furlane, nozions di base di gramatiche e di sintassi, leterature furlane, storie dal Friûl, gjeografie regjonâl, storie da la art furlane, tradizions popolârs, folclôr, usancis, ritualitâts, e v.i.
Lis lezions a saran integradis di supuarts audiovisîfs e de furnidure di dispensis e di altri materiâl di bande dai docents. In plui, par cui che al vûl, si podarà aprofondî la cognossince dai struments disponibii in Rêt par scrivi in maniere corete par furlan, come vocabolaris, coretôrs, e altri materiâl informatic.
Par informazions e iscrizions si à di indreçâsi al SPORTEL SORECOMUNÂL PE LENGHE FURLANE DAL GLEMONÀS,referente dot. Linda Picco, a chestis direzions:- Comun di Glemone, Municipi: miercus, joibe e vinars 10.00-12.50; tel. 0432.973233; e-mail: urp@com-gemona-del-friuli.
Etichetis: Gnovis
mercoledì 23 marzo 2011
Contecurte e va ae Universitât
La plui part dai arlêfs de Ute no dopre l’ordenadôr, dut câs la siore Mariolina, che ten il cors di furlan, ju veve informâts benon di un pieç dal morbin de Ostarie virtuâl.
L’ustir al à tacât leint “La balene” une conte dal gjenar fantastic.
No je dome biele, e sflore, tocje dismôf sintiments e curiositât, e cuasi profitant di cheste atenzion Raffaele al à sclarît cemût che si scrîf une buine conte curte.
La idee, la forme narative, soredut il rispiet pal letôr che al à di capî ce che al lei: ancje se al è ben che alc al resti di “no dit”, il dâ dâ impuartance al finâl e al titul. Sugjeriments e sfumaduris bogns par ingolosî a lei e a gustâ dute la conte.
Scrivi par furlan al pues jessi une scuvierte, di fat, ancje se dut al è stât bielzà scrit, la marilenghe e je ancjemò un teren fertil e inesplorât dulà che si pues passonâ jenfri timps, lûcs e gjenars; a conferme di cheste dutilitât, l’ustîr nus à let “La gnot di Carnavâl" (une conte storiche di Carli Pup) e “Fieste grande di fin Istât” (une conte di fantasience di Gianfranco Pellegrini), “Dome lis mans” (par talian e furlan) e “Daûr di te” (un inedit).
No son mancjadis domandis e osservazions da part dai arlêfs, che sodisfats a scuvierzevin une maniere gnove di pleâ la lenghe al estri e al mistîr dal scritôr par dâi linfe e vite.
Dôs oris svoladis intun marilamp, bielis, plenis, vivarosis. Une esperience di ripeti, di puartà ator par fâ cognossi, imparâ e volê ben al nestri siôr e impuartant furlan e a doprâlu ancje par esprimisi inte scriture.
Gracie di cûr al brâf ustîr e a Contecurte.
Dôs oris svoladis intun marilamp, bielis, plenis, vivarosis. Une esperience di ripeti, di puartà ator par fâ cognossi, imparâ e volê ben al nestri siôr e impuartant furlan e a doprâlu ancje par esprimisi inte scriture.
Gracie di cûr al brâf ustîr e a Contecurte.
di Giuliana Pellegrini
Etichetis: Carli Pup, Events e Leturis, Gianfranco Pellegrini, Raffaele Serafini
LA CONTE MISTERIOSE (10) PREDI DI PAÎS - soluzion
Soluzion
Autôr: Caterina Percoto
Titul origjinâl: Prepoco
Tradutôr dal origjinâl: Il Garzon
Notis:
Fra dutis lis figuris di predi che si puedin cjatâ in leterature, par metint une dongje di chê descrite di Adalbert Stifter, ripuartade in struc te conte misteriose numar 8, o ai sielzude cheste di Prepoco, di Catarine Percude. La conte mi veve za impressionât di fantacin, cuant che o vevi let pe prime volte la storie di chest predi di paîs: no mi pareve pussibil che un predi al podès vê cheste sorte di pinsîrs a strussiâlu; o pensavi che un predi al ves tal cjâf dome preieris e che cun chês al podès svolâ te vite lizêr tant che un passarin. E invezit no! De conte e ven fûr une persone folcjade dentri di rituâi liturgjics ripetitîfs, intune condizion subide plui che cirude, une persone tradide, disvignidride di fuarce di une sô altre vite, une persone sierade dentri i cuatri mûrs de cjamarute tant che intune “scjatule di piere”. Di deventâ mats! O perdonarês ancje culì un piçul travisament dal non (si varès di voltâ “Prepoco” in “Prepôc” o “pre Pôc”), fat dome par che no si induvini la conte propit di bot.
lunedì 21 marzo 2011
ACUILE STUDADE
Di zovin al jere un combatent fuart e svelt, come pôcs.
Ogni vuerîr da sô tribù lu varès seguît in cjâf al mont, lui par come che al jere fat, al veve propit la stofe dal capo.
Il so non, di zovin al jere "Acuile che art" e nissun al varès provât a dai cuintri.
Fuart, determinât, atent aes necessitâts dal so popul, al veve sielzût jenfri i miôr oms dal so popul, chei che a scugnivin riferîi di persone ogni esigjence da sô int e ancje la plui piçule discordie.
Un grant capo e condotîr, ma ancje un pari, ben volût, amât e rispietât.
Ogni gnot di lune plene, lui, il grant capo, al rinovave insiemi da sô int une vecje usance che si presentave intune cerimonie cun tancj simbui e significâts viers i vecjos che a si pierdevin ta gnot dai timps passâts.
La cerimonie si tignive sul piçul mont dongje dal incjampament, di cuant che al leve vie il soreli, fintremai che al cricave il dì.
Dut, ogni volte, a si presentave come la rapresentazion da prime volte che a si jerin cjatâts une zovine squaw e un zovin vuerîr: chei doi che a vevin dât il vie ae gnove tribù dai Cheerokee.
Ancjemò vuê, a si conte, tal cors da cerimonie, che cualchidun dai soi al rivàs a viodi la muse di chei doi biei zovins, tal moment che a si jerin viodûts pe prime volte.
Cumò però il vecjo capo si sintive di vê masse agns, al voleve stâ bessôl, ancje se spes i faseve visite int che nol spietave.
Une sere, al jere a pene lât a durmî, nol veve ancjemò cjapât sun e al veve sintût un flât di aiar, po un strussiâ dentri ta sô tende, come se al fos jere jentrât dentri cualchidun-.
Ta penombre al viodeve une figure di une femine zovine e nol capive se al jere sveât o se al jere un sium. Cumò chê figure si sbassave viers di lui e lu bussave. Un profum al sintive ta so tende, chê zovine e jere la prime femine da sê tribù, che cumò e voleve fa l'amôr cun lui.
Lui, alore, al tire dongje dutis li fuarcis e al fâs l'amôr pe ultime volte, po al duar e tal sium al viôt la pradarie e un grant teritori di cjace cui besteons a mangjâ la jerbe.
Cumò al cjamine, ma nol tocje par tiere, al viôt di dongje la zovine squaw, che lu invide a lâi daûr, e lui no si ferme a pensâ, i va dongje, nol sint plui il mâl di vues e nol è strac ma plen di voie, si sint zovin e une grande pâs lu cjol vie.
La zovine lu cjape par man e lu tire sù, fin sore tun nûl blanc, e ducj i doi si sentin parsore. Cumò lui al sint di vê di gnûf une fuarce gnove, che a nol varès mai pensât di tornà a vê.
Al sint di sei di gnûf Acuile che art, e di lâ sû, cjalant di sot, al viôt la sô int, tantis lûs, come se a fossin tantis stelis e il cîl al fos la jù.
Sì, cumò al è rivât tai teritoris di cjace dai soi vecjos, chei simpri vêrs da l'eternitât!
di Maurizio Di Fant
Etichetis: Contis, Gjenar romantic, Maurizio Di Fant
venerdì 18 marzo 2011
LE MOLTE
Etto Margueret . le molte . 2004
tant Stele che Bise si voltin in spiete
che al vegni a scjariâles dal lat de zornade
e sintin les dalmines ma no si cuietin.
va in là - ur dîs Just - e tu ferme chê code
le sente a trê pîts, un a-glorie-di-diu
e al tiche di gust el prin sclip tal seglot
ma in curt si cuiete cul cressi de sbrume.
cumò Stele e rumie ma le Bise e sta in lute.
cetante pazience par vê un tic di gjonde:
che mai les batudes dal cûr si cuietin
tal cirî fûr el seren te zornade.
par un che le molç son in tancj che le pontin.
di el fari
Etichetis: Contis, El Fari, Gjenar romantic
mercoledì 16 marzo 2011
LA CONTE MISTERIOSE (10) PREDI DI PAÎS
Pre Misar, cussì lu clamavin par cjolilu vie un puar predi che al à vivût passe cincuante agns inte nestre parochie, une creature che e someave nassude par jessi il codarûl de societât: cun chest dispreseament al è stât jemplât par dut il timp de sô vite lungje! A son cumò doi agns che al polse tal cimitieri, e al sarès dificil cjatâ fûr la sô tombe; parcè che nol à lassât nissun che lu bagnàs di lagrimis o che al metès une rose o al disès une preiere. Al à vivût cence la consolazion di une amicizie, e nol à lassât ereditât di afiets. O ai visitade par câs la piçule cjamarute là che al jere a stâ. Sierade dentri di chei cuatri mûrs tant che intune scjatule di piere, e à vivût par agns e agns une anime, e e pensave, e i siei pinsîrs no son colâts in nissune altre anime: tant che un riul che al zire e al torne tal so jet, tant che une faliscje che si distude tal grim de cinise dulà che si jere impiade, chei pinsîrs a son nassûts e muarts intal cjâf di chest om cence che nissun no ju scrusignàs […]. Al è facil che nissune altre anime si visi di lui. E sì che, par plui di cincuante agns, si lu à viodût a vê part cence nissun cambiament aes funzions. Simpri tal stes puest, cui stes furniments, cheste figure singolâr e jere la ultime fra i ministris de Glesie, e e puartave, cence mudâ mai la sô filusumie pacheose, il dispreseament che di un continui i butavin intor. Cuant che jo, dopo siet agns che o mancjavi o tornai dal coleç, o cjatai cambiât il predi, altris acolits […]. Dome chest om al jere restât imobil al so puest. Siet agns svolâts parsore dal so cjâf no vevin fat altri che rindi a pene plui palide la sô muse, e plui blancs i siei cjavei rârs, e un pôc plui grise la so vecje tonie. Al someave che il timp al ves dome discoloride la sô forme; pal rest, tant che i pilastris dal altâr, tant che lis statuis che lu insiorin, tal mieç di tancj mudaments lui al jere ancjemò chel istès.
Vistût cu la cuete plui fruçade e plui puare, sei che al vignìs fûr de sagristie cul fûc, o ben che al servìs messe inzenoglât da pît dal altâr, o che dopo de funzion al traviersàs la navade di mieç daûr de sdrume dai predis, i siei voi simpri infossalâts no cjalavin altri che par tiere o, par dîle miôr, di tant fers, al someave che no vessin plui la fuarce di cjapâ dentri la imagjine dai ogjets che al veve intor di se. Ancje la vôs e jere in disacuardi cun chei altris suns, come che e fos la vôs di un sort che al prossume che dute la nature e sedi mute. Cuant che a gjespui di domenie al cjantave, come simpri, la ultime antifone, lis peraulis rotis, disavuâls e intun acent come stranîr, a parevin il sun di une cjampane picjade a une altece disconfinade, cu la vosute a pene creade puartade vie dal aiar furiôs. Tu varessis dit che tal cjâf di chel om al jere inficjât un ricuart di altris puescj e di altris timps, e che tes sôs orelis a sunavin altris armoniis, e che par chest nol rivave a metisi in sintonie cu la realtât che al veve intorsi […].
Jo mi visi di vêlu viodût une volte che al jere sentât a lei sul zîr de scjale di len di difûr, che e puarte sù te sô cjamare. Al veve i ocjâi, il cerneli scuviert: al someave che al fos dal dut imbarlumât, no tant te leture, ma in cualchi grant pinsîr che cun chê si jere dismot; e te sô muse palide, tai siei lavris in sfrese e imobii al jere un sens di dolôr cuiet, come chel di un che al à vût un grant tuart ma che nol intint par nie lamentâsi, o come un che, tradît de fortune, al sint a murî tal cûr une sperance coltade a lunc. Mi pâr ancjemò di viodi in cime di chê scjalute grese chê figure pinsirose, chel libron larc e il riflès dolç dal soreli che al indorave la muraie.
Sielte e voltade par furlan
dal Garzon de Ostarie
lunedì 14 marzo 2011
DOMENIE DI CJACE
Febo al coreve come un mat in tes braidis, saltant i riui come un çupet: al scjampave al nemì, al cirive di evitâ i tons che a jemplavin l'aiar intune frescje domenie di autun. Al coreve in crot, discolç, mimetic, cuviert dut di pantan, cui dai baraçs parsore dai cjavei luncs, une golaine di vues ator dal cuel, la muse piturade a riis come i ûfs di Pasche che si metevin a boli cu lis jerbis une volte. Ma il nemì lu veve aromai brincât. Al sintive i cjans che a rugnavin... Ju sintive simpri plui dongje. E cussì, straconon par tante fadìe, Febo si poià asedant cu la schene cuintri un çamar e al spietà il moment de esecuzion. Doi cjans i rivarin dongje: a sameavin come... chei diaui che si viodin sui parepets des glesiis gotichis. Po al rivà il paron des bestiis: si fasè larc tra i baraçs e si mostrà in dute la sô potence. Al jere alt doi metris sù par jù; al cjaminave su dôs grandis sgrifis; sot des alis al veve come des sgrifis-mans e cun chês al tignive strente une sclope. Al veve lungjis plumis ros modon e neris, lungje code e fuart bec; un cjapiel di feltri cu la plume e une sorte di gjilé verdon. Insome al jere un fasan, un fasan-cjaçadôr!
Nol jere nuie di fâ. Impussibil scjampâ ni implorâ pietât. Il fasan al sparà doi colps a curte distance e milante balins a jentrarin te cjar di Febo che al murì al istant intun lâc di sanc cjalt.
CLO CLO CLO CLO al disè il fasan e te sô lenghe al oreve dî: O AI FAT CUOTE!
Dopo di chel trement insium Febo si sveà intun lâc di sudôr ta chê frescje domenie di autun. Lu vevin invidât a cjace intune altre riserve ma lui al le di sburide a cjoli la sclope: le spacà cuintri il laip tal bearç.
di Checo Tam
Etichetis: Checo Tam, Contis, Gjenar fantastic
venerdì 11 marzo 2011
MANECIS
23 di zenar dal 2002.
Stadi Tardini di Parme, cuarts di finâl de cope Italie. A son in rimpet lis scuadris dal Parme e dal Brescie.
La partide e sta par scomençâ.
Il cjapitani dal Brescie, Roberto Baggio, un dai miôr zuiadors de Italie - e no dome de Italie - al è pront cu lis manecis neris, par vie dal frêt. Lui e ducj chei altris 21 zuiadôrs.
Ma la partide no scomence.
Al è sucedût alc.
Ce isal sucedût?
Al è sucedût un incident. Su la autostrade, jenfri Ospitaletto e Rovato al è stât un incident. Un zovin al à pierude la vite.
Cui?
Vittorio Mero, un zuiador dal Brescie. Un compagn di scuadre di chei undis che a son lì pronts par tacâ a corii daûr a chel balon.
Ce fa?
The show must go on?
Baggio al si svicine de bancjine, al domande alc. Al fâs une muse scaturide e dolorade.
Po si gjave lis manecis, lis bute par tiere, al va vie.
No si zuie.
24 di zenar dal 2002.
- Brâf - si lei su la stampe. – Brâf! - Finalmentri lis resons de umanitât a vegnin prime di chês dal spetacul e de industrie. Di chês dal vuadagn. Il dûl, il corot le àn vinte e sul cjamp vueit a restin dome lis manecis butadis vie dal campion.
11 di zenar 2011
Ma lis manecis, chês manecis neris…. cui lis varaie cjapadis sù? Cui lis varaie dopradis e fruiadis in chescj nûf agns?
No saran mighe ancjemò là?
Di Laurin Zuan Nardin
Etichetis: Contis, Gjenar ironic, Laurin Zuan Nardin
mercoledì 9 marzo 2011
Lei par furlan: C e Q
Une regule facile facile: in struc par furlan la letare Q no si dopre scuasi mai.
Se un al pense ancje par talian no à masse sens, par vie che "cuo" e "quo" si pronunziin propit te stesse maniere (par esempli in "cuore" e "quota"). Alore par furlan si cjatarà scrit:
Se un al pense ancje par talian no à masse sens, par vie che "cuo" e "quo" si pronunziin propit te stesse maniere (par esempli in "cuore" e "quota"). Alore par furlan si cjatarà scrit:
cuasi, cuarante, cuant
cuerelâ, cuesture, cuel, cuete
cuint, cuintâl, cuintri, cuinçâ
cuote, cuotidian, cuozient
cuote, cuotidian, cuozient
Si cjatarà la letare “q” dome tes peraulis forestis (Quebec, quiz) e, par fâ contents chei che no si rassegnavin a une grafie plui coerente, ancje tai toponims e tai nons di persone li che e je provade une presince etimologjiche: Aquilee, Quintilian, Tarquini.
Etichetis: Camarîr, Lenghe Furlane
LA CONTE MISTERIOSE (9) TODTNAUBERG - soluzion
Ve chi ancje la soluzion de Conte Misteriose numar 9, dade dal nestri garzon de Ostarie.
Soluzion
Autôr: Thomas Bernhard
Titul origjinâl: Alte Meister. Comödie
Titul par talian: Antichi Maestri, Adelphi 1992
Tradutôr dal origjinâl: Anna Ruchat
Notis
Jessint jo un di chei che a gjoldin a lei Stifter, se ancje a voaltris us à plasude la descrizion dal predi di campagne de conte misteriose precedente, vâl a dî la prose di Stifter, alore o vuei tirâus dentri di cheste critiche dispietade che Thomas Bernhard al fâs al autôr di Kalkstein. Cuant che leint Antichi maestri o soi rivât al pont dulà che l’autôr se cjape intun mût cussì feroç cun Stifter, mi à vignude iniment la letare di Heidegger che o ai nomenade a coment de conte precedente e o ai pensât: “Cuissà se Bernhard al saveve che il filosof todesc al jere ancje lui cjapât de scriture di Stifter?”
Po ben, nancje un pâr di pagjinis plui in denant e je rivade la bordade ancje par Heidegger: no podevi fâ di mancul di presentâuse. O perdonarês se o ai sostituît il non di Reger, il protagonist di cheste opare di Bernhard, cu la iniziâl ‘K’: al sarès stât se no masse facil induvinâ!
Il Garzon
lunedì 7 marzo 2011
CIDULIS
A mi mi plâs propit la serade das cidulis. Usgnot mê mari mi lasse stâ sù fin tart: si va insiemit li de culinute di Tamai e si sta a li fint che a finissin. A 'nd è un grum di int, il prât al è dut sfodrât, e mame mi lasse avonde libar di lâ ator.
Biele la gnot: lis lûs che a son no rivin dapardut e par ogni zone scure jenfri lis frascjis mi pâr che a sedin i vôi di sbilfs e guriuz che a vualmin ce che a cumbinin i oms. Ma jo o cîr di scuviarziju!
Mah! No mi cuadre tant une robe però, o domandi di spiegâmi a me agne Antonella.
Me agne Antonella e je chê plui simpatiche... «zia Antonella, ma jo o ai viodût cumò devant Rose cun Michele dai Mucs che a erin platâts insiemit daûr di une cise, li dapît. Veh! Là... Ma je no varés di stâ simpri cul so morôs?»
Me agne si viôt che nancje mi à scoltât: si è voltade dut un colp di une atre bande. I grancj no stan mai a sintî ce che o vin di dî noaltris fruts, al è dibant che par television a fasin il «TG dai ragazzi».
di Dree Venier
Etichetis: Contis, Dree Venier, Gjenar ironic
giovedì 3 marzo 2011
Un gnûf blog di scritôrs
Al è nassûts un gnûf blog te "blogosfere furlane" (vierzìn un concors: proponeit cualchi neologjisim par indicâ la agregazion dai blog in marilenghe impen di "blogosfera") . Il blog al è leterari, chel de Union Scritôrs Furlans che e à chê di ufrî un altri lûc là che si puedi fevelâ di leterature in lenghe furlane.
L’implant dal blog al è une vore sempliç: jessudis setemanâls che, pe plui part, a proponaran recensions sei des gnovis produzions par furlan, sei di oparis classichis de leterature furlane.
Cun di plui, dilunc vie dal an, si metaran a disposizion ancje un pôcs dai articui publicâts su la riviste de Union, ven a dî “Gnovis Pagjinis Furlanis”.
Ancje achì a cjataran spazi recensions di libris, ma si varan ancje articui dedicâts a personaçs che a àn dât il lôr contribût ae culture furlane.
No mancjaran po segnalazions di apontaments impuartants e altris contignûts che us invidìn a scuvierzi un pôc par volte.
L’implant dal blog al è une vore sempliç: jessudis setemanâls che, pe plui part, a proponaran recensions sei des gnovis produzions par furlan, sei di oparis classichis de leterature furlane.
Cun di plui, dilunc vie dal an, si metaran a disposizion ancje un pôcs dai articui publicâts su la riviste de Union, ven a dî “Gnovis Pagjinis Furlanis”.
Ancje achì a cjataran spazi recensions di libris, ma si varan ancje articui dedicâts a personaçs che a àn dât il lôr contribût ae culture furlane.
No mancjaran po segnalazions di apontaments impuartants e altris contignûts che us invidìn a scuvierzi un pôc par volte.
Etichetis: Gnovis, Ostir in seconde
mercoledì 2 marzo 2011
LA CONTE MISTERIOSE (9) TODTNAUBERG
Chel Stifter, al diseve îr, che ancje jo o ai simpri venerât intune maniere cussì mostre che mi à sburtât une vore plui lontan dal servî l’art, ancje lui, cuant che si ocupìn dafonts de sô opare, si palese tant che un scritôr scjars. Stifter al scrîf intun stîl di fâ pôre, un stîl che di là di dut al è indecent dal pont di viste gramaticâl. La prose di Stifter, cognossude pe sô plenece, precision, clarece, e je in efiets confuse, imberdeade e iresponsabile, e cun di plui di un sentimentalisim gof cussì piçul borghês di fâti vignî savoltament di stomi.
Stifter nol è un gjeni, Stifter al è un filistin che al mene une vite ingrisignide, al è un piçul borghês ruspiôs che te sô cualitât di ispetôr scolastic al scrîf intun mût ancjetant ingrisignît, un om che no si è palesât nancje ae altece des plui elementârs esigjencis de sô lenghe, figurìnsi se al podeve jessi in grât fintremai di dâ dongje oparis di art, al diseve K.
La scriture di Stifter no je art, e lis robis che al dîs a son disonestis fin al disgust. In dì di vuê al è un grant numar di scritôrs che si ripuartin a Stifter. Chescj scritôrs si ripuartin a un diletant assolût de prose, un che vie pe sô vite di scritôr nol à fat altri che abusâ de nature. A Stifter i va butade la colpe di un abûs assolût de nature, al diseve îr K. Un che al viôt lontan, chest al à pretindût di jessi tant che scritôr, e in efiets, tant che scritôr, al diseve K., al è stât un vuarp.
I studiôs di leterature no son dome inamorâts di Stifter, a deventin mats par Stifter.
Al è propit cuant che mi cjati denant di passions falsis come chestis che la umanitât mi ingomee, al diseve K., al è in chestis ocasions che le cjati dal dut stomeôse. Ae fin dai conts dut al finìs tal ridicul, o ben in ogni câs tal sviliment, parfin la robe plui grande e impuartante, al diseve. In efiets Stifter mi fâs vignî iniment di un continui Heidegger, chel ridicul filistin nazionalsocialist cui bregons ae zuave. Se Stifter, cuntune muse rote di no crodi, al à inneât tal kitsch la leterature alte, Heidegger, il filosof de Foreste Nere Heidegger, al à inneât tal kitsch la filosofie, Stifter e Heidegger, ognidun par so cont e a so mût, cence podê fermâju a àn inneadis tal kitsch leterature e filosofie.
Heidegger no rivi a viodilu altri che sentât su la bancje denant di cjase sô te Foreste Nere, e dongje di lui o viôt la sô femine che lu à tignût sot dal dut par dute la vite e che i fâs a gugje ducj i cjalçuts, e cul feret dutis lis scufis, e i meteve il pan su pal for, e i tiesseve i bleons, e i faseve di persone fintremai i sandui.
La fotografie di Heidegger cui bregons ae zuave impanîts denant de cjasemate finte a Todtnauberg, mi à da rest restade iniment tant che une fotografie che lu disvele dal dut, il filistin dal pinsîr, cu la scufe nere de Foreste Nere sul cjâf.
Sielte e voltade par furlan
dal Garzon de Ostarie
Iscriviti a: Coments al post (Atom)


c: text/html

text:
Pieri Mian al veve tante braùre de sô stale. Al veve ben dusinte tra vacjis, taurs e vigjei. Di sigûr al jere lui il plui siôr di Sant Martin, il paîs des lungjis muraiis di claps.
Va ben, a jerin il Cont e il miedi, ma chei no contavin: il prin al veve za fat fûr mieç patrimoni lant a feminis e tai casinò; il secont, se e fos vignude la miserie, ce varessial mangjât? Pastiliis?
Pieri invezit, oltri a chel biel stalon, al jere proprietari di almancul cuarante cjamps. Suntun pâr di chescj no si jere sigûrs di dulà che al fos ben il cunfin e alore jere stade vuere cun chei dongje: cuntun so cusin a jerin svoladis botis sul sagrât de glesie dome par dôs riis di bacò; cuntun altri cunfinant la cuistion e jere ancjemò plui grivie… chel pote di Zefin nol saveve cun cui che al veve a cefâ: al jere miôr puartâi vie la femine, a Pieri, pitost che al molàs chel fossâl! Il fossâl al jere di Pieri! Lui al saveve di vê plene reson. Chel altri invezit ial veve jemplât di tiere e lu veve cussì cjapât dentri tal so cjamp di sorghete.
Vuere grande e jere stade! Dopo une serie di ordenariis pachis, Pieri al veve scugnût tirâ fûr la sô arme segrete: il massanc!
Zefin, plen di tramarole, al veve scugnût cedi e la dì dopo al veve paiât dai operaris par tornâ a scavâ il fossâl.
Insome, il nestri Pieri nol veve pôre di nuie, nancje dal diaul in persone ma ta chê disgraciade dì al deventà blanc come la ciere. Parcè?
Parcè che lis vacjis a tacarin a fâ un fisco trement. Lui al le daurman a cjoli il massanc e al jentrà inte stale, crodint di cjatâ i laris. E invezit… ce che nol viodè!
In pôc timp lis sôs bestiis, che al veve tant amât e curât, a tacarin a colâ muartis! Une dopo di chê altre.
La mangjadure” al pensà lui. “La mangjadure! Me àn invelenade!”
In efiets il fen che a stavin mangjants lis bestiis al veve un strani colôr: un vert brilant… come se al fos stât incuinât di une strane sostance… une melme… ma il nestri alevadôr al jere sigûr che, cuant che al veve mitût il fen la matine a buinore, al jere dut a puest!
“Adiudiudiu, mi àn di vê butât velen tes grepiis!” al berlà.
Nol podè fâ juste nie. Nissune bestie si salvà; cualchidune e resistè cualchi ore di plui ma dutis a la fin a muririn.
Plui tart a rivarin i veterinaris. Ju veve clamâts Bortul Ferace, un rivendicul che si jere cjatât par câs cu la sô biciclete dongje de cjase di Pieri. Bortul i veve fat il plasê di lâ a clamâ la Profilassi. E, daûr de Profilassi, a jerin rivâts ancje doi carabinîrs de stazion di Quadruvium. A jerin dismontâts di une Giulia 1300, armâts di mitra!
Sequestrare la stalla, i vevin dite. Ma cemût? Cemût secuestrâi la stale, ma sino fûr? I veve ben dite lui cui che al jere stât. A lôr carabinîrs i spietâve dome viodi ce che e jere la robe verde, il velen doprât. E invezit chei dordel a stevin li denant de puarte a pontâ il mitra par no fâ jentrâ nissun.
I vevin tornât il so imprest dome par parâlu vie.
Pieri al faseve i conts dut un dret, vacje par vacje, cirint di capì trop dan che i veve fat chel bastart.
E lis blestemis che nol diseve intant che al leve cjase di Zefin, cul massanc in man.
Ah se Pieri al vès let il gjornâl, savint che al jere capitât il stes a mieç Friûl...
di Milio dai cjans

robotstxt: allowed

filter: keep


text:
lunedì 3 marzo 2014
La magjie des peraulis
A Tonin, fin dai prins agns de sô vite, lis feminis di cjase sô, cuant che i fevelavin dal gjenitôr, al jere dome par dâi une fotografie apene puartade dal puestin, disintji: - Te mande to pari ! - Cjalant la imagjine, il frut al capive che l’om al jere simpri in puescj oltrans in companie di forescj. Mo al jere cuntun trop di nanui vistûts di paiaçs devant de tende di un circ, mo al veve a cefâ cun dai ecuilibriscj e chiromants, mo al cjavalgjave un mus che si rimpinave cun fature volint rivâ in cime di une mont, te ultime rivade al jere in bande di une ferade, che al polsave lis mans sore il mani di un pic, e cussì periodichementri a rivavin altris e... altris.
Il frutin oltri a spietâlis, lis meteve vie intune scjatule di carton, al capive che al veve un pari assent e lontan, ma cun ogni gnove cartuline lu sintive cuasi come se lu ves par dongje. Ogni tant si lu viodeve cu la sô scjatule sot il braç, si sentave sot il cjastinâr fûr dal puarton de cjase, al meteve lis fotografiis par tiere e lis ordenave come che al stes zuiant fasint un solitari. Il timp cence padinâ al leve ingrumânt fotografiis, intant,Tonin al cresseve. Si sentave simpri tal solit puest tignint di voli la crosere, se di li il pari al jere partît, di li il pari al sarès tornât.
Une dì di fumate, la cjalade di Tonin e jere poiade su lis stampis disponudis come al solit, al alçà la viste, al rivà a olmâ la sacume di un omenon intabarât che si moveve te brume... Al frut za no i coventavin lis fotografiis, so pari di persone i contave par fîl e par segn il contignût di ognidune di lôr, al om i slusivin i voi come se in ogni storie al sarès stât a pont di scuvierzi un tesaur. Il zovenut imbacucât lu sintive, intant che il gjenitôr i bordave lis interminabilis vicendis de sô zoventût, si maraveave e intun ciert sens ancje al dubitave, Tonin al tratave di savê dai particolârs che a i permetaressin di cognossilu miôr, tratant di separâ clarementri la realtât de fantasie, che a comparivin simpri miscliçadis tes contis.
E cussì za fantat, une buinore di penze fumate, come che al veve fat so pari, ancje Tonin al cjapà la strade de crosere sburtât des storiis che al veve sintût par agns e agns, ancje lui ansiôs di fâ la proprie esperience e di rivâ a tocjâ cu lis sôs mans e cui siei sens il paîs de cucagne.
O supon che cheste e je la vite, chê di cumulâ storiis maraveosis dulinvie lant e contâlis ai nestris come che a fossin flabis, il dì di doman cheste e sarà la essence che nus fasarà vîfs tai ricuarts di chei altris.
Nol è impuartant cemût che tu tu lu âs vivut, ben si, al sarà impuartant cemût che tu tu lu âs contât.
di Galliano di Buenos Aires
Etichetis: Contis, Galliano di Buenos Aires, Gjenar romantic
domenica 23 febbraio 2014
La arcje tal camarin
De puarte dal camarin al salte fûr un cjan, rabiôs, che al cor vie.
Dopo di lui une vacje, che e rumie, e subit daûr un cenglâr.
No si capìs cemût che a podin stâ tantis bestiis in cheste cantinute.
Ploie, ploie, ploie e inmò ploie.
E mi è vignude voie di là a cirî lis bestiis che o ai molât e mi son scjampadis vie.
O a contât lis sabidis e lis domeniis di ploie e no soi saltât fûr, per che o vevi finît i dêts. E cuant che dilunc la setemane i umans i tegnin a fâti savê che a àn inventât chê usance demoniache che si clame lavôr, e cun di plui, vuarps e cjastrons, a àn pensât ben di dâi a cheste usance une regolaritât fate di setemanis e dîs e oris, pluitost che di lassâle cori daûr al timp e al so bonstâ: plovial? si lavore! Soreli? Vie, ator pai cjamps e pai prâts fin a copâ il flât.
Dopo e je la volte di un gjat, dopo di un purcit, e a cjalâ ben i purcits a son doi, o forsit trê.
Framieç al è passât un animâl, no si è capît ben ce che al jere. E simpri di chel camarin ve li, saltâ fûr parfin un camêl.
Ma invezit dome ploie, ploie e inmò plui ploie.
E mi decît a no sei sotan, une volte tant, e dâi cuintri, almancul vuê, e alore o cjapi sù l'armadure dal vuerîr de aghe. Stivâi, tant par scomençâ, robâts ae memorie di cuant che o jeri frut o scuasi e o lavi a pes. Une tute che e coventarès par la su la nêf, ma poben, intal pantan dal arât e larà ben compagn e no mi bagnarai lis mudantis, e po dopo barete, che nissun me peti, e ombrene, di chês grandis, robade intune curiere a di cualchidun che al veve mancul cjâf di me. E vie, ator pes braidis.
E dopo une bestie, ancje cheste imprecisade, ve che e je la volte di une bilite, e di une vipare, e di çus. Subit daûr al tocje a di un cjaval, e forsit trê o ancje cuatri mus. E par che no si fasedi un tuart al grant e al piçul, ve che sù di chês scjalis a vegnin ancje un elefant e une budiese.
E cif, e ciaf, e cif, e ciaf.
Che la robe piês de ploie no je la ploie, ma la aghe, che e jemple, e messede, e sglonfe, e innee, e cope, e fraidìs, e insome, e cif e ciaf, lis talpis a sprofont, di no rivâ a tirâsi fûr, e mi cjali ator, e nol è vanzât nancje un rivâl, ni un roiuç, di podê viodi cheste aghe color diaree cori vie. E alore vele chi, che e tire sot la jerbe, e po dopo e cor su la strade che no sai se o vevi miôr a vignî fûr in canoe, nol fos altri che cun dut che arât e arât e arât, no sai mica se si navighe parsore des cumieris.
E se aromai nol è di ce mareveâsi, al vâl ben visâ che framieç di altris cjans e vacjis e purcits, son stadis viodudis razis, gjalinis, crots e parfin un mostri!
E insome, o torni cjase plui ledrôs di prime, e no sai ben dulâ che a son ducj i nemâi che o tirât dongje e parât vie di un pâr di dîs inca, di cuant che la aghe mi à jemplade la cantine e a ogni butilie di colezion che o scuegn butâ in bande o che la etichete e je scjampade vie come une fuee d'Unvier. Miôr lassâ stâ e tornâ a vore...
O cjapi in man un Trebian di Abruç cu la etichete sbregate, e mi scjampe un porco...
O cjapi in man un Frascati cu la butilie crevade, e mi scjampe vie une altre vacje...
O cjapi in man un Cabernet che no si viôt nancje ce che al è e mi scjampe un cjan...
Jenfri un dan e chel altri, rivi dome a pensâ che a fuarce di ploie, e devi jessi une arcje, parcade di cualchi bande, chi dongje.
di Raffaele Serafini
note: nissune butilie di vin e je stade ofindude o maltratade par scrivi cheste conte.
Etichetis: Contis, Contis dal Ostîr, Gjenar ironic, Gjenar sociâl, Raffaele Serafini
giovedì 20 febbraio 2014
Nono Zef e il cuartês
E jere vite dure tai prins agns dal Nûfcent pes fameis contadinis cun tancj fruts di disfamâ e pôcs braçs par lavorâ la tiere, che e jere pocje e puare. E se capitave une anade di sut, o ben la afte inte stale, o il mâl rusin tal cjôt, e jere miserie nere. Gno nono bis Zef e la sô femine Rose, a vevin tirât sù siet fîs, trê masclis e cuatri feminis che in pôc i vevin puartade la famee a cuarante bocjis. A vevin une trentine di cjamps: siet su la stradalte ca pativin dispès il sut, dîs tra braidis e bearzots par semenâ meniche e forment, vot ta lis purizions pe blave, e altris cinc tai palûts di Torce, là che a taiavin fen di palût pal jet des vacjis. Te stale a vevin cinc o sîs vacjis e un cjaval, e intal cjôt a tignivin un purcit.
Puartant il lat in latarie a fasevin une cuete di formadi l'an, che cun la robe purcine ur faseve saltâ fûr di mangjâ par dute la trupe. None Rose a scompartive il mangjâ, dant ai oms lis parts plui grandis, ai fruts chês mezanis parcè che a vevin di nudrîsi par cressi e chês plui piçulis a lis feminis. Tra lis spesis, a la prediâl dai cjamps coventave zontâ ancje la sigurazion cuintri il fûc e la tampieste, di paiâ a la Fondiarie, pronte tal scuedi ma simpri strente tal paiâ i dams. Cun la galete a tarondavin la stagjon, ma se al ploveve masse si riscjave di butâ vie dut e scugnî ancje paiâ la semence dai cavalîrs. Ta une suaze come cheste cui pensavial mai che al sarès passât ancje il plevan a scuedi il cuartês, jessint un an di peule che piês nol podeve.
Al prin zîr dal predi nono Zef al jere a vore tai cjamps e duncje la veve scjampade. Tornât cjase, Rose lu vîse de visite e lui ai dîs di meti un frut fis sul puarton par tignîlu di voli. Te stale Zef si sintive sigûr, ma il frut zuiant si dismentee il compit e il plevan, furp, al rive dret ae mete. 'Zef al cîr di scjampâ su la tieze pe trombe dal fen, ma il plevan al rive a viodilu e i dîs: “Ven jù Zef, a tu âs lis gjambis pindulon, tu sês masse grandon par platâti dal dut; a tu sês un Zefon”.
Zef al à scugnût dâi il cuartês al plevan gjavant il pan de bocje dai fruts, che par paie a àn vût in don il sorenon di Zefon.
Par simpri.
Puartant il lat in latarie a fasevin une cuete di formadi l'an, che cun la robe purcine ur faseve saltâ fûr di mangjâ par dute la trupe. None Rose a scompartive il mangjâ, dant ai oms lis parts plui grandis, ai fruts chês mezanis parcè che a vevin di nudrîsi par cressi e chês plui piçulis a lis feminis. Tra lis spesis, a la prediâl dai cjamps coventave zontâ ancje la sigurazion cuintri il fûc e la tampieste, di paiâ a la Fondiarie, pronte tal scuedi ma simpri strente tal paiâ i dams. Cun la galete a tarondavin la stagjon, ma se al ploveve masse si riscjave di butâ vie dut e scugnî ancje paiâ la semence dai cavalîrs. Ta une suaze come cheste cui pensavial mai che al sarès passât ancje il plevan a scuedi il cuartês, jessint un an di peule che piês nol podeve.
Al prin zîr dal predi nono Zef al jere a vore tai cjamps e duncje la veve scjampade. Tornât cjase, Rose lu vîse de visite e lui ai dîs di meti un frut fis sul puarton par tignîlu di voli. Te stale Zef si sintive sigûr, ma il frut zuiant si dismentee il compit e il plevan, furp, al rive dret ae mete. 'Zef al cîr di scjampâ su la tieze pe trombe dal fen, ma il plevan al rive a viodilu e i dîs: “Ven jù Zef, a tu âs lis gjambis pindulon, tu sês masse grandon par platâti dal dut; a tu sês un Zefon”.
Zef al à scugnût dâi il cuartês al plevan gjavant il pan de bocje dai fruts, che par paie a àn vût in don il sorenon di Zefon.
Par simpri.
di Bepi Zefon
Etichetis: Bepi Zefon, Contis, Gjenar ironic, Gjenar romantic
martedì 18 febbraio 2014
Il libri
Lis nestris stradis a si incrosin scuasit cincuante agns indaûr.
Ven a cognossi Lussian a Milan; lui al studiie Radiotecniche e jo, che o soi un an plui indenant, o studii Television.
Po o si pierdìn di viste par une cuindisine di agns e o tornìn a cjatâsi in ocasion di un cors di inzornament sui televisôrs, a Udin. O vin in comun dôs robis, il lavôr, ducj dôi tecnics, e la passion pa la Radio; o sin Radioamadôrs. Ogni tant o rivìn a colegâsi par radio, ma ni vore di râr, par vie che jo o fâs colegaments internazionâi e lui no. Un an indaûr lu coleghi par radio, e po mi ven gole di lâ a cjatâlu, a Varian. Lussian, che al è in pension di un pieç e che di cualchi àn al è di bessôl, al vîf pai nevôts e pa la sô grande passion, la Radio. Al passe i soò timp tal so busigatul, plen di radios, di imprescj e di trabacui di ogni gjenar, in compagnie dal so cjan di cjace, compagn di tantis venturis, vecjo, malcuinçât, e ch’al va pai ultins. Lussian al à une vore gust di viodimi e intant che al met sù la moche sul spolert, si tabaie di chest e di chel. Cjalant ator, mi cole il voli su di une scansie plene di libris. O cjapi in man un grues libri blu; Corso di Radiotecnica volume 1, dal 1962. Lu sfuei un pôc e o viôt che al è propit ben fat. “E il secont volum?” i fâs. Mi inacuarç masse tart di vê tocjât un boton delicât. Al tire jù un mocul di fâ trimâ i trâfs dal sufit. Un di chei mocui che ti vegnin fûr dal cûr, come cuant che tu ti pestis un dêt cul martiel, plantant un claut. E mi conte la storie di chel libri che al mancje.
Lussian al cognosseve un maressial de aviazion che al veve passion pes radios. Chest maressial, che al finive ni vore adore di lavorâ e nol jere mai sudât, al lave dispès a tignîlu in tedie, cuant che al veve ancjemò in pîts la ativitât. Lussian, bon di cûr, lu supuartave, cence vê il coraç di fâlu cori.
Poben, une dì il maressial i domande d’imprestâi il secont volum dal Cors di Radiotecniche e Lussian, che lu ten di cont come un dêt madûr, i al da malvulintîr, cun mîl racomandazions, e “Che e no stei a tignîlu masse a lunc”.
Etichetis: Contis, Gjenar romantic, Luciano Marinig, Pauli Jacuss
venerdì 14 febbraio 2014
Tintin da sot in sù
Tintin al jere lât intun Brico. Il pâr di gjambis che i jerin passadis dongje lu vevin lassât a bocje cuside e voi spalancâts e al si cjatà scrufuiât a cjalâ un imprest sot de scansie dai articui di zardin par pôre di tradî il so cucâ oblicui.
Ma lis gjambis a jerin tornadis indaûr e une vôs sore di lôr i veve domandât:
- Us puedio judâ?
Jevantsi, cjalant da sot in sù, al jere rivât fin tai voi e li, impaçât di pôre di tradî i soi pinsîrs, al jere tornât cui voi su le scansie.
Si che duncje al veve comprât chel rulo ancje se nol veve il tapon. ma al jere l'ultin... Po ben, i varès ordenât il tapon pe setemane dopo.
- Sigûr?
- Ciert. I veve sigurât jê cuntune bocje da ridi e li a lu veve fat lâ in brût che dibot nol saveve plui ficjâ drenti ni le cjarte di credit tal tacuin ni `l tacuin te sachete.
Jê cence mostrâ che si jere inacuarte di alc i veve dât l'ultin bot cui voi domandant se al veve une mail, un telefono...
Une mail? Ah sì.
I varès mandât un messaç a pene che il tapon al sarès rivât.
Ce crodevial!
Ma ce vevial di fâ cun chel rulo se nol veve nancje il zardin? Al si domandave cjariantlu in te machine. E po, un rulo cence tapon si puedial doprâ?
I veve dite che si podeve jemplâlu di savalon e al lave benissim par splanâ le tiere tal zardin prime di semenâ le jerbe. Le jerbe?
- Si, trops metris cuadris vevial di semenâ?
- Mil? Alore i veve proponût un sac di semencis di 30kg. Ma lui al veve volût cjapâ dome il scjatulon di cinc chilos di chê scjatule plene di colôrs e pal rest, al varès spietât di vê il tapon.
Metint in marce le machine al pensave che cussì al podeve simpri bricolâ 'ne scûse e tornâ ta chel brico par viodile inmò.
Ae radio, cualchidun al cjantave: You are my destiny di Paul Anka.
- Folc le trai, ce fri... Al pensave bielzà di scrivigji che un rulo distaponât a nol è plui di un tapon cence rulo. Ma chel al jere il tapon dal destin! Al jere par lui come une vie di jentrade, un lassepassâ, une password, le clâf dal paradîs. Ce podevial tirâ fûr inmò de sô imagjinazion?
Nuie, nol podeve scrivii nuie tant che jê no i varès scrit.
Doman, rivant su in Cjargne al veve regalât il rulo a sô agne Lene.
- Jooi il gno biât Tintinon di un tintinâr, ce mi esal lât a comprâ aì po? Votu chi ledi a balinâ le jerba prima di seâla?
- Ma mi atu comprât il rascjel, po?
- No, i ristiei di len no si 'n cjate plui, Cumò a son dome di fier.
- Ti puarti sù un le setemane che ven si tu vûs.
Fortune che nol veve tirât fûr il scjatulon di semencis... Al pensave tintinant il cjâf. Po ben, al podeve simpri semenâlis di cualchi bande.
Trop timp jerial za passât? Un mês? Doi? Nol saveve plui.
Sentât tai soi pinsîrs, al cjalave scori le aghe de roie. Un tapon di vin al passave di presse su lis ondis prime di sparî sot de scjalinade de Madone di Graciis. Cumò al si domandave indulà lâ a semenâ chê gnove scjatule di semencis di Miscela di fiori di montagna. Cetantis scjatulis varessial vût inmò di comprâ prime di vê il cûr o le ocasion buine di invidâ chê madone di mule a lâ fûr cun lui?
In chê dì cence vint, in place Prin di Mai lis bandieris rossis a someavin svintulâ fûr dai semenâts tant che lui al si inviave sù pe rive dal cjistiel. Lis primis semencis a jerin finidis da pé de rive a pene le nêf fondude. E da sot in su, ben planc ben planc cumò i flôrs a vevin tacât a tirâ tai voi e le int di passaç si fermave a cjapâ fotos tant che lui, impensantsi di chês gjambis, al zirave un video tai pinsîrs.
Lis viodeve lâ jenfri lis rosis za altis tant che al rivave sù dulà che al veve di lâ a svuedâ le ultime scjatule. Sì, cheste storie di tapon al scomençave a rompii lis scjatulis e po cumò nol restave plui puest su la culine.
Ma al é propite li, inte ultime svolte, che il so cûr i à fat un starlup dal ram cuant che si è cjatât voi a voi cun jê. A nol olsave crodi ma al scugnive ameti che il video al finive li, i voi a jerin vêrs .
Jê e jere li che lu cjalave come s'al fos le sorprese dal ûf di Pasche e intun lamp si cjatarin picjâts fra cîl e tiere e jenfri une bussade e chê altre, un strenzi e mole, une zemude di plasê, une lagrime mal suiade e forsit mai colade, un tasê e un dî di barbotaments si rivave a sintî che:
- E veve...
- Scoltât...
- Fevelâ...
- A onde Fri...
- Onde ce?...
- ... Hmm, Furlane
- ...Dal spetacul floreâl...
- Dal cjistiel e…
- E...
- E movude...
- Da un presintiment …
- E jere,,,
- Vignude a...
- ...a viodi...
E veve cun sè il tapon...
- Il tapon? No!
Sì, fin de prime dì e varès volût daial ma... ogni volte, par fâlu tornâ...
...E li, tant che te place a fasevin lâ un Bandiera rossa tes cassis di vôs, dacuardi ducj e doi, a jerin lâts jù, a vevin cjapât la volte des bandieris par lâ a trai vie il tapon dal rulo di chê altre bande.
Di aì, il vert dai prâts al jere di ducj i colôrs e dal ros al rose al jere bastât un pas stant che i lôr voi e levin a pierdisi tal cîl blu sore dal agnul de tor, tant che Edith Piaf cun La vie en rose a someave compagnâ i lôr cûrs che a scomençavin a balâ chel bal che dome i murôs sot de emozion des primis bussadis a cognossin, ma che il tapon al someave imitâ sôre des ondis de roie al cricâ dal prin tulmignon.
di Jaio Furlanâr
Etichetis: Contis, Gjenar romantic, Jaio Furlanâr
mercoledì 12 febbraio 2014
Ispirazions: A 100 agns de Grande Vuere
Forsit i gnûfs Contecurtârs no lu savaran, ma su Contecurte, ogni tant, o vin gust di lassâ une ispirazion pes Contis. Cun la ricorince dal 2014 us lassin cheste, in gracie al contribût di Carli Pup.
Ai 28 di Lui dal 1914, dopo dal sassinament dal arciduche Francesc Ferdinant, l’imperi di Austrie e Ongjarie al declarà vuere ae Serbie. Tal zîr di une setemane il conflit al veve za cjapât dentri dutis lis potencis europeanis: Russie, Gjermanie, France e Ream Unît. Si inviave cussì chê che e je stade batiade Prime Vuere Mondiâl e che si sierarà cuatri agns plui tart lassantsi daûr milions di muarts e butant za lis semencis pal secont conflit mondiâl.
Ator pe Italie si le clame la Vuere dal ’15-’18, ma pal Friûl il conflit al scomence za l’an prime. Za tal ’14, di fat, a partissin pal front uns 30 mil furlans che, cu la divise imperiâl, a van a combati soredut in Galizie. Un pôcs di lôr, presonîrs dai rus, si cjataran ancje tal mieç de rivoluzion di Otubar. Chei altris furlans, chei cu la monture taliane, a laran in vuere un an plui tart.
Il conflit però no si contente dai furlans clamâts a combati, ma al glot dentri dut il Friûl tant che linie dal front o tant che retrovie. Il Friûl al paie un presit ancjemò plui alt come tiere ocupade: il Friûl orientâl dai talians tra il ’15 e il ’17, il rest dal Friûl dai imperiâi tra il ’17 e il ’18. Tal prin câs i furlans che a vevin di jessi ‘liberâts dal jôf forest’ a son tratâts come nemîs, cun centenârs di civîi internâts (dome tal distret di Çarvignan si ‘nt conte plui di 350) o cun episodis di brutalitât di stamp coloniâl come a Vilès, là che a vegnin copâts 6 civîi e altris 150 a son depuartâts. Tal secont câs si cjatìn fintremai denant di une crevadure dramatiche tra i furlans, cun chei che a cjapin la strade de profugance (si fevele di passe 100 mil di lôr) e chei che a restin tal Friûl ocupât e che a saran po cjalâts cun suspiet dopo dal ’18 cuasi che a fossin dai traditôrs.
Finide la vuere il Friûl al à di fâ i conts cuntune sdrume di muarts, mutilâts e ferîts no dome framieç dai soldâts, ma ancje tra i civîi. La sô economie e je fiscade: plui dal 80% dal patrimoni industriâl al è sdrumât intune cun tante part des infrastruturis, il 90% dal besteam al è stât copât o robât, lis ricueltis a son ruvinadis o puartadis vie (ma i parons a pretindin distès che si pain i fits). La sconfite dai imperis centrâi e siere ancje la strade de emigrazion stagjonâl sù pes Gjermaniis. Intal Friûl orientâl, anetût dopo cinc secui di partignince ae cjase dai Asburcs, la aministrazion e je lassade intes mans des autoritâts militârs. Al è ta cheste suaze che si jevin lis primis vôs che a fevelin di autodeterminazion e che, soredut, si dan adun lavoradôrs e disocupâts cun mobilitazions, protestis e siopars che a fasin pensâ che la rivoluzion e sedi pronte par sclopâ. Ur rispuindaran prime lis fusiladis dal esercit e dopo lis spedizions des scuadratis neris.A cent agns dal sclop di chê vuere, fûr di ogni retoriche e di ogni celebrazion, a ‘nd è storiis pardabon di ogni sorte che si puedin contâ, che a coventin contadis. Ancje chi su Contecurte.
Ispirazion metude adun di Carli Pup
Intes fotografîs, Rivignan, Madrîs e un puint provisori sul Tiliment
Etichetis: Ispirazions
lunedì 10 febbraio 2014
Mâl di mari
Meni al veve vût fin di piçul cualchi fastidi di viste, che a nol jere vuarît in tal cressi. Lui al viodeve pôc, dome cualchi ombre, e par chest motîf nol veve cjatât di maridâsi e al viveve cun sô mari Miute, ca lu tratave come un dêt madûr. Lui al lavorave i cjamps e jê e preparave di mangjâ e e faseve lis voris in cjase e la sere, dopo vê cenât insiemi, si sentavin su dôs bancjutis fûr de puarte di cjase, lui di une bande e jê di chê altre, cjacarant dal plui e dal mancul par fâ vignî gnot:
«Cemût stâstu il me frut?»
«Starès ben jo mame, o ai dome un pôc di mâl di cjâf, ma al devi jessi il soreli che o ai cjapât vuê a taiâ il fen tal palût».
«Oh se al è par chel, ancje jo o ai un mâl tal cervielet ca mi fâs centenâ i timplis, e cence cjapâ Soreli.»
La sere dopo, simpri dopo cene:
«E alore Meni cemût il mâl di cjâf, a ti aie passât?»
«Il mâl di cjâf mi varès passât mame, ma o mi sint un brusôr di stomi ca mi fâs vignî sù dute la cene; devi jessi stade l’umiditât che o ai cjapade a dâ l’aghe inte braide». «No stâ dîmal a mi il me frut, il muset e broade co ai mangjât a cene, mi va sù e jù come i fasûi te cite, e cence cjapâ umiditât di sorte».
Tal dì dopo la stesse storie, dopo cene:
«Meni a ti aie passât il mâl di stomi ca tu vevis nossere».
«Si mame, il brusôr di stomi mi varès passât, sa nol fos pal mâl di schene ca mi à vignût cul svangjâ tal ort; o ai cjapadis cuatri gotis di ploie e cumò no rivi nancje a pleâmi».
«Viôt tu mo il me frut, o ai la schene rote ancje jo, e cence vê cjapade une gote di aghe».
«Mame, a mi pâr di jessi jo a passâti ducj i miei malans, ma crodimi, no lu fâs a pueste». Tal doman di sere la stesse litanie, ma Meni al à capide la sunade:
«Meni, cemût il mâl di schene, al vaie miôr?»
«Si mame la schene a larès ben, ma mi à vignût un mâl tal balon di no podê stâ sentât, doman al plovarà di sigûr».
«Ancje jo il me frut…»
«E no Mame, no tu podis vê mâl tal balon tu, parcè ca no tu lu âs!»
Conte de basse furlane
rangjade di Bepi Zefon
Etichetis: Bepi Zefon, Contis, Gjenar ironic
giovedì 6 febbraio 2014
La sente di piere
E jere la ultime volte che Toni le varès partade ator in montagne chê zovine.
E jere usade a frecuentâ lis buteghis di mode pitost che lâ sul Cjars a viodi i lûcs de Grande Vuere. E prime chel riplan di ciment dulà che une volte al jere un canon, e dopo la lapide che e ricuardave i muarts talians, cussì trascurade (a jerin in teritori sloven) e infin chê strane piere a forme di tron.
Trê vecjos – dôs feminis e un om – a jerin rivâts di li a pôc cuntune utilitarie e pûr… GOZDNO CESTA – UPORABA NA LASTNO ODGOVORNOST al stave scrit sul cartel prime dal troi: al jere pericolôs a passâ in machine. Toni al veve intuît alc pûr no capint la lenghe e al veve lassât la machine abàs dal cuel. Nol capive ce che i diseve chel om ma di li al pôc chel vecjo al veve cambiât la lenghe dal sloven (sclâf lu clamave lui) al talian e po, vint savût chei i doi zovins a jerin di Cividât, dal talian a al furlan! Al jere un di chei furlans/talians che a jerin restâts di là dopo de II Vuere.
“Il comandant Boroeviç al vuidave l’esercit austriac e sintât alì parsore al cjalave ducj i combatiments…”
Pamela si jere tant stufade a sintî lis storiis di chel vecjo e invezit Toni al nadave tal so element: a la fin i trê vecjos a vevin saludât Toni e Pamela e a jerin tornâts vie cu la lôr machinute. Toni alore si jere sentât su la cjadree di piere.
Cuistion di pôcs seconts e Pamela no le viodeve plui e il panorame al jere cambiât. Come par une magjie la montagne di front e tonave e tal mieç de fumatute dal dì lui al viodeve dai lamps. Al sintive int che e berlave. Di bot desinis e desinis di soldâts vistûts in blu/grîs a tacarin a cori jù par une culine, fusîi in man e elmets di açâr. Un cjadaldiaul trement. Vôs, rumôrs di mitraie, sclops… Toni si cjalà i vistîts: al veve intor une divise! Si russà la muse: al veve lis mostacjis! Al provà a fevelâ a vôs alte par porconâ ma i vignirin fûr blestemis par todesc! Parsore di lui al passà un aparechio che al sparave a mitraie. I rivà dongje un atendent che lu preà par todesc di vignî vie de sente e di parâsi.
E cussì Toni al le vie de sente e si sveà di chel insium cussì vêr…
Pamela e jere dongje di lui. “Ma sei sempre così inebetito? Sei rimasto immobile a fissare chissà che cosa seduto lì per più di cinque minuti… ti chiamavo e non mi davi retta. Non vengo più in montagna con te!”
Miôr, al pensà Toni.
di Checo Tam
Etichetis: Checo Tam, Contis, Gjenar fantastic, Gjenar romantic
martedì 4 febbraio 2014
Par cuatri fruçons
Su la strade principâl dal paîs si viodeve cuasi ogni dì une biciclete cussì cjamade che al pareve che lis sôs ruedis, di un moment a chel altri, a vessin di sclopâ.
E plui indenant, simpri su chê strade, instes cjamade come la prime di sacs blancs plens di scarpets vele là, une altre.
E no mancjave, se tu cjalavis un fregul plui indaûr, inmò une altre e, po dopo inmò une . Come intune procession, no finivin mai.
‘nd jere cussì tantis che al someave di jessi su lis stradis dal zîr d’Italie.
Palmire, Sunte, Catine, le “Sclave”, cussì la clamavin, Rosine, Mafalde e tantis altris feminis, come furmiis che al pareve si coressin daûr, dutis su la lôr biciclete diretis là de fabriche par puartâ i scarpets ben cusîts, contentis par chei cuatri fruçons o cuatri francs che Siôr Altero ur dave par il lôr lavôr, ancje se paiât un blanc e un neri, par no dî dal dut in neri.
Pareve propit un miracul. Tal paîs ogni dì la fabriche cuasi si svuedave dentri ta chei sacs cun ducj i scarpets, par finî tra guselis, vignarûi, savon, spalis, cole e tant lavôr tai curtii, tes andronis e pes cjasis dal paîs, indulâ che une man fuarte, plui voltis sanganade, passant fîl e gusele, e meteve adun tomere e suele.
Come simpri, di ete in ete, la solite solfe, sotans e sorestans segnâts dal lôr destin: i prins, simpri pronts a lavorâ come mus propit par cuatri fruçons; i seconts, invezit, no si sa se par volê di Diu o dal demoni simpri pronts a jemplâsi la panse e il tacuin cul sudôr di chei altris.
Un destin mostri che nissun forsit al pues cambiâ, soredut ca di nô, dulà che la nestre int la sotanance no le à dome tal cjâf, ma ancje tal cûr.
Destin di une tiere dure, di malte di butâ sù, di scarpets di cusî; destin di sudôr, lavôr une volte pal siôr Cont, cumò pal paron, ma simpri par sglonfâ i lôr tacuins.
Ma par fortune graciis a chel misteri che no ducj a àn capît e che forsit si ripet par magjie, soredut cuant che lis zornadis son claris e il soreli al è biel alt tal cîl, si pues jessi contents ancje cence un franc te sachete, cence bondancis o superbiis di mostrâ in place.
E cussì e jere ancje par nô canais in chei agns, tal mieç di tancj scarpets e spalis.
Bastave dome, par finì in gjonde, che la cheche di Gabiel Macôr furbe plui de volp e plombàs cu lis sôs talputis su guselis, vignarûi e su dut ce che al lusive par dopo puartâjiu vie intune buse di mûr tra lis nestris ridadis e lis bergheladis di gnagne Rosine: Lare, lare, lare…
di Nello Malisano
Etichetis: Contis, Gjenar sociâl, Gjenar storic, Nello Malisano
Iscriviti a: Coments al post (Atom)


text:
lunedì 25 gennaio 2016
Meni Balote
4 coments:
-
-
Bepi, graciis. Cu la tô conte o ai scuviert che o pues deventâ Sant. O bêf neri e o pissi blanc ancje jo. Biel È. Cumò o soi diret a cjase di Lussian. Aes cinc e mieze al rive ancje ancje Jacus cui biscots. Lussian al è dut il dopo di misdì che al imbutilie, sperin che lu vedi bon. Al veve di vignî ancje Rafaele, ma al à scugnût tratignîsi te scuele.al sarà pâr une altre volte, magari cuant che tu sês ancje tu.
Nello Malisano
- 25/01/16, 17:26
- Galliano ha detto...
-
Si daiso cont che in Friûl a mancjaressin glesiis par meti ducj i Sants che a varès?
Lussian, Jacuss, Nello, buine bevude
- 25/01/16, 20:45
-
-
Nelo, Lussian, Pauli, no savis ce plasè ch'a mi à fât sintius par telefonin. O ai sintût un grum di ligrie te vuestre vôs, che sclete di amis ch'a si cjatin a tabaiâ ator di une taule cuntun tai, no dome un, e alc altri di cerçâ. Tabaiâ di contis e di contecurte, di chel Salvadeat ch'a nol stâ mai fer, di chês robis ch'a son stadis a ch'a no tornin plui, ma che noaltris o vin vivût.. Pe nostalgjie di no jessi cun voaltris o ai scugnût scjampâ in cusine e bevi un tai di barbera di bessôl (no vevi plui cabernet). Un mandi di cûr .. Bepi
p.s. soi sigûr che Galliano la pense come me..
- 25/01/16, 22:06
- Galliano ha detto...
-
Si Bepi, le pensi come te, mi varès tant plasût partecipâ. I biscots sarano stâts i savoiarts de Delser di Martignà? Cuissà trops che al à puartât Jacuss, de cuantitât di chescj a dipendin lis tacis che a varan bevût.
Cin cin, prosit, salve
- 26/01/16, 18:03


text:
Jevâsi o stâ tal jet? Sveâsi o durmî? Disial o tasê? Par disial al varès di sveâsi, par tasê al baste tignî i voi sierâts e durmî. O fâ fente.
Îr sere le sô femine i à fat le polente, je à rustide e siervide cuntune slepe di formadi fondût parsôre come che i plâs a lui e no i à nancje dite gracie. I veve fintremai lassât le butilie su le taule. Forsit e sperave che il vin i varès sleât le lenghe ma invezit i à fat vignî un grop tal gargat e al é lât a durmî cence un bee.
Cumò al volarès disial ma cemût fâ? Lis peraulis a i mancjin. Al sa ben che cuant che al tache biacemai dopo a nol sa plui fermâsi, ma cemût tacâ? Nol si impense nancje plui il parcé che si son cavilâts ma al é cussì. cuant che al jentre tal so cidinôr nissun i tire fûr plui une peraule.
Ma alc vuê i tire e al é sabide. Al pues stâ tal jet. S'al si jeve cumò al riscje di mostrâ ce che a nol à voie di fâ viodi. Al sarès come se al cirìs di mostrâ ce che al à tal cjâf. E lui al tâs. Al plate i soi sintiments. Muradôr di mistîr e tason nassût, al é li cui vôi sierâts jenfri il durmî e il sveât e nol sa ce dî. S'al si svee dal dut al à pôre di pierdile. L'ideâl al sarès che jê e si inacuarzi prime che i passi le voie. Chê voie magjiche che ai oms ur ven ogni buinore prime di saltà fûr dal cjalt dal jet.
D'indulà vegnie? Nol à voie di savêlu ma le voie e je lì, drete come un fîl a plomp, che i sponte sfaçade tai pinsîrs e lu tormente parcè che se al tâs a le piert.
Se dome al podès fâje sintî. Ma al è rabiât, al fâs il mussic. Se dome al savès indovinâ ce che e pense jê...E se e pensàs le stesse robe che lui? A no le sint plui respirâ. Ise inmó tal jet? Forsit e je zirade di chê altre bande. Come cuant che a son rabiâts. Ma parcé si sono mai rabiâts? Al cîr di impensâsi lant indaûr cui pinsîrs e al si piert jenfri il presint e il passât. Il pensâ e l'insium.
Ma lis stradis dai insums a son infinidis no si sà d'indulà che a vegnin e no si sà indulà che vadin e come par magjie, da sot lis cuviertis un cjaldut umit e lizêr a i rive tenar e dôlc come une cjarece sule ponte de sô voie di vivi. Isal un insium?
Un gjal al cjante di cualchi bande, Al criche il dì. Miôr che un insium.
di Jaio Furlanâr


text:
Chel Stifter, al diseve îr, che ancje jo o ai simpri venerât intune maniere cussì mostre che mi à sburtât une vore plui lontan dal servî l’art, ancje lui, cuant che si ocupìn dafonts de sô opare, si palese tant che un scritôr scjars. Stifter al scrîf intun stîl di fâ pôre, un stîl che di là di dut al è indecent dal pont di viste gramaticâl. La prose di Stifter, cognossude pe sô plenece, precision, clarece, e je in efiets confuse, imberdeade e iresponsabile, e cun di plui di un sentimentalisim gof cussì piçul borghês di fâti vignî savoltament di stomi.
Stifter nol è un gjeni, Stifter al è un filistin che al mene une vite ingrisignide, al è un piçul borghês ruspiôs che te sô cualitât di ispetôr scolastic al scrîf intun mût ancjetant ingrisignît, un om che no si è palesât nancje ae altece des plui elementârs esigjencis de sô lenghe, figurìnsi se al podeve jessi in grât fintremai di dâ dongje oparis di art, al diseve K.
La scriture di Stifter no je art, e lis robis che al dîs a son disonestis fin al disgust. In dì di vuê al è un grant numar di scritôrs che si ripuartin a Stifter. Chescj scritôrs si ripuartin a un diletant assolût de prose, un che vie pe sô vite di scritôr nol à fat altri che abusâ de nature. A Stifter i va butade la colpe di un abûs assolût de nature, al diseve îr K. Un che al viôt lontan, chest al à pretindût di jessi tant che scritôr, e in efiets, tant che scritôr, al diseve K., al è stât un vuarp.
I studiôs di leterature no son dome inamorâts di Stifter, a deventin mats par Stifter.
Al è propit cuant che mi cjati denant di passions falsis come chestis che la umanitât mi ingomee, al diseve K., al è in chestis ocasions che le cjati dal dut stomeôse. Ae fin dai conts dut al finìs tal ridicul, o ben in ogni câs tal sviliment, parfin la robe plui grande e impuartante, al diseve. In efiets Stifter mi fâs vignî iniment di un continui Heidegger, chel ridicul filistin nazionalsocialist cui bregons ae zuave. Se Stifter, cuntune muse rote di no crodi, al à inneât tal kitsch la leterature alte, Heidegger, il filosof de Foreste Nere Heidegger, al à inneât tal kitsch la filosofie, Stifter e Heidegger, ognidun par so cont e a so mût, cence podê fermâju a àn inneadis tal kitsch leterature e filosofie.
Heidegger no rivi a viodilu altri che sentât su la bancje denant di cjase sô te Foreste Nere, e dongje di lui o viôt la sô femine che lu à tignût sot dal dut par dute la vite e che i fâs a gugje ducj i cjalçuts, e cul feret dutis lis scufis, e i meteve il pan su pal for, e i tiesseve i bleons, e i faseve di persone fintremai i sandui.
La fotografie di Heidegger cui bregons ae zuave impanîts denant de cjasemate finte a Todtnauberg, mi à da rest restade iniment tant che une fotografie che lu disvele dal dut, il filistin dal pinsîr, cu la scufe nere de Foreste Nere sul cjâf.
Sielte e voltade par furlan
dal Garzon de Ostarie


text:
Si svee malcuiet, cu la bocje sute, impastade, netantsi i dincj cu la lenghe. La sere indenant, platant la man fassade sot la taule e dentri de manie, al veve glotût la cene in premure e si jere ficjât tal jet, cence nancje doprâ il spacetin. Sô mari e sô pari no si jerin inacuarts di nuie.
La feride lu lambicave: si jere gratât vie la cjar su la schene de man fintremai a cjatâ il vues, ma almancul al jere in fidance che chest colp nol sarès plui cressût.
«Ce âstu li? Al è un pêl! Uuuh, ce ingomut!»
Mariute e je la plui bieline de classe e Michelut si vergogne di murî. Sgnargotant alc dilunc dal ingjustri al scjampe a platâsi, par gjavâlu vie, zemant di fastidi. Cuant jerial saltât fûr? E parcè tant grues e scûr? No ju à nancje, lui, i pêi… Nissun dai siei compagns ju à!
Cuant che al torne tal banc, Gaetan i riduce e lu poche cul comedon. Michelut si rassegne: lu varessin coionât par un pôc. Di ben che s'al jere gjavât subit, al pense, ma la matine dopo il pêl al è di gnûf li. Anzit, no dome un, ma une piçule schirie, e se nol fos impussibil si disarès che a somein un çuf di jerbe, parfin tal colôr. Ju distirpe cun fature, e lis lidrîs, umidis di sanc, a sburtin chel pensîr. La dì dopo a tornin a cressi, e anche chel dopo inmò, simpri plui vivarosis. In ca di une setemane al veve intor une striche di prât.
Stuf, dilunc la ricreazion, al robe un compàs e al sgarfe, supant il sanc, pa no sporcjâ il banc.
Al sflade, intant che al disrodole la fasse, plen di morbin. Sui ôrs, sot dal sanc secjât, si è za fate su un pocje di croste. Michelut al riduce, content, ma al sint come un grop di cjavei in bocje. Al met dentri i dêts, al tocje, al scaturìs. Al dopre il spacetin cun ferocitât, al mastie, al sbreghe vie, cence il coraç di cjalâsi tal spieli e vierzi la bocje.
Cuant che al spude tal lavandin, i fii luncs e verts si pierdin in tal sgurlâ de aghe.
di Raffaele Serafini
Contis dal Ostîr


text:
Une mascare di sanc e sudôr involuçade dentri tun nûl di moscjins e tavans, di sot il cjapiel a vignivin fûr i pics ingropâts dal façolet metût li par suiâ il spissulâ dal sudôr dentri intai voi, il gjilè e la cjamese cu lis maniis lungjis bagnadis strafontis; cussì mi comparive gno nono Tin, chês voltis che o levi a puartâi la gulizion in tal palût dal mulin dongje Torce.
Al partive a buinore, tor lis trê, par fâ cinc chilometris cu la biciclete di om, puartant sul cambron il falçut ben leât cul spali, biel che sul daûr dai bregons al picjave il codâr cun dentri la côt par uçâlu. Al partive adore, ben prin dal jevâ dal soreli, par no fâsi mangjâ di chês besteatis che tai palûts a jerin grandis dibot come passarins; dut dome par seâ un pôc di stramel di meti in te stale come jet pes vacjis. I canâi de bonifiche a no vevin ancjemò suiât dal dut lis tieris paludanis, e tal seâ a si infondavisi fin al zenoli dopleant lis faturis.
Cuant che mi viodeve rivâ a si tirave sù al sut sul rivâl e mi diseve: “Mandi Beput, sêstu rivât, ce mi âstu puartât di gulizion?” E jere une domande juste par dî alc, parcè che lui al saveve ben che in te gavete al jere dome un pôc di cafelat cjalt e in bande une bine di pan fresc. Al tornave cjase par gustâ sul plui biel dal misdì, cul cjaldon dai dîs de canicule, e daspò vê gustât al leve a polsâ un pâr di oris; e jere une usance aromai sodade in campagne, massime tai mês cjalts, cuant che il calôr si faseve insopuartabil, tant che ducj a levin a durmî e a si sintive dome il cjant sclendar da lis cialis.
Fale che al fôs cualchi temporâl in viste, cul fen o la meniche taiâts e lassâts a secjâ tal cjamp, inalore al prin ton il nono al tacave a vosâ di movisi a fîs, brût e nevôts par spesseâ a tirâle sù, puartâle a cjase e discjariâle su la tieze. Ma se al tacave a plovi prin di rivâ a cjase, a ‘nderin preieris çampis bondantis par ducj i abitants dal cîl, par vie che a si riscjave di bagnâ il fen e fâlu sabulî e come che si sa, il fen sabulît i fâs mâl aes bestiis; si podevial dâi tuart, daspò dutis lis faturis fatis!
A rivave la ore di lâ a regolâ lis bestiis inte stale, ma par dî il vêr al jere un mistîr che no i plaseve plui di tant e inalore al lassave fâ, contentantsi di sedi sorestant ai lavôrs.
Ae sere, prin di cene, al clamave une gnece disint: “Ve ca i bêçs, vami a cjoli trê tais di neri, ca bevi alc par fâ fuarce”. In tai ultins timps si sentave a fumâ su la piere fûr dal puarton, su la strade par Palme, a combati cu la pipe ca no tirave su mai ben e si piave e distudave simpri plui dispès, consumant scjatulis intieris di fulminants di len; a chei timps là lis stradis e jerin blancjis e massime d’Istât, cuant che e passave la coriere par Triest, un nûl blanc si spandeve tal aiar e puar gno nono, che nol veve plui tante fuarce, par no tirâsi sù, si meteve il cjapiel denant la muse par parâsi dal polvar, e ancje in chest câs i scjampave cualchi orazion. D’Unvier, se al veve bevût un tai di plui, si meteve a contâ alc de sô vite di zovin, ai ultins dal milvotcent, di cuant che par gjavâ fûr un carantan, al leve a fâ il cuintribant di sâl, puartant i sacs su lis spalis traviers il confin di stât jenfri l’Imperi Austroongjarês e il Ream di Italie.
“Cussì lontan nono” i domandavin noaltris, e lui: “A chei timps là il confin al jere pôc plui in là di Palme, dongje Visc” al rispuindeve, e noaltris: “Ma nono, a son simpri plui di cuindis chilometris”, e lui: “Lis salinis cui lôr implants plui dongje e jerin a Mugle e Cjaudistrie, e di chê bande di ca nus coventave il sâl di doprâ in cusine, par purcitâ, e par meti sot sâl il pes”, e noaltris simpri a domandâ: “Ma no tu ti stracavis a fâ dute chê strade cul sac su lis spalis?” e lui: “Nuie pes stradis, il piês al jere cuant che si veve di traviersâ roiâi e canâi d'Unvier”
“Ma nono a no tu vevis frêt dut bagnât?”
“Dome frêt i miei fruts? Cuant che mi gjavavi i vistîts o vevi la piel glaçade e su ogni pêl al jere un pindul di glace, propri cussì: ogni pêl un pindul!”
di Bepi Zefon


text:
mercoledì 18 febbraio 2015
Mê none Miute
3 coments:
-
-
Lussian, des nestris bandis il pavêr al lu clamavin snacai, ma lis cjandelis di smocjâ ch'a vignivin ju dal nâs e jerin simpri chês. A pensai ben lis vecjis di une volte a tabacavin dutis, chês ch'a podevin comprâsal, che cumò a si dîs "sniffâ". Lis nonis di une volte e jerin plui indenant di chês di cumò e in cjase lôr a comandavin une vore plui dai lôr oms. Bepi
- 18/02/15, 23:08
- Giovanni Nello Malisano ha detto...
-
Lussian, in cheste tô conte, ven fûr la vere identitât de femine furlane di une volte. Afetuose come none, cui nevôts e cun dute la famee; cjalde e simpri pronte cul spirit e cui flacs cun chel om, che al cirive tes sôs bramis un fregul di paradîs. Femine fertile come la tiere, buine di cûr e fuarte come un canon . Simpri cu la clâf de cantine te sachete: le vere parone di cjase.
Brâf Lussian
- 19/02/15, 10:48
- Luciano Marinig ha detto...
-
Cun Nelo e cun Bepi acuardi inpinion su la none di ir,jere riferiment insostituibil.I siei agns di esperience parelavin l' ordenador di vue in fat di sapience e indreçament,saveve tigni adun i cuatri cjantons di cjase gracis aes lezions di vite ta scuele dal timp.Simpri pronte in conseis di ogni gjenar, insavorits da la cuince di un rasonament inparzial fur beneficis parentelars ma sentats in che cjadre che a la reson ai spiete.Ancjemo presint su la salut pierdude a fa rimiedi cun pitimes,infus,decots, ben smicjats su la pecje a magagna il cuarp,cui si vise di chel vues a stagjona sul cjast pa meole.Par ultim o vuei zonta che las nones di ir savevin suia lis lagrimis ai nevots cence compra la caramele come ca usin ches di vue. lussian
- 20/02/15, 08:28


text:
“A son lâts vie saial”, i dîs Eda, la fituâl dal plan disot, che al puest di fermâlu sù pes scjalis i à telefonât. “Sintial ce ben? Nancje un rumôr, dome un tic di television.”
“E cui saressial lât vie?” al domande Diego, slungjant lis gjambis tal sofà.
“Cemût cui?” i fâs la siore, “chei dal tierç plan, no. La famee di araps po, cun ducj chei fruts che a fasevin casin e a zuiavin di balon chi sot. O vin vût fevelât te assemblee dal condomini, no si visial che o jerin ducj dacuardi”.
“Dacuardi di ce?”
“Di tirâ sù lis firmis dotôr, par provâ a sburtâ il paron di cjase, che i veve fitât l’apartament, a no rignuvii il contrat”.
“Ah”, al fâs il miedi seri, “e varessio firmât ancje jo?”
“Lui di persone no”, i ribat chê altre, “ma la sô signorine, la sô morose insome”.
“La mê morose?” Al domande lui trancuil.
“Sì, la sô morose, cu la deleghe. E cumò,” e va indenant Eda, cu la vôs dute contente, “cumò finalmentri e sarà finide cun chê peste di civolis pai coridôrs, par no fevelâ dal prât vere, dut drazât a lu vevin chei cancars. Par zuiâ di folbar al è il campo daûr de glesie, o no? Il zardin al è condominiâl.”
“Eh sì,” i rispuint lui, taiant curt, “il curtîl al è di ducj”.
La mê morose, si dîs Diego, poiant jù la cornete; la femine che e je a stâ cun me Diobon. La prime volte che le mandi ae sentade dai condominos e va là e cence dîmi nuie a mi vote une robe cussì. Al è propit vêr, al pense, sintint come une gusele tal çarneli, la int a no si finîs mai di cognossile, nancje lant tal jet insieme. Di chês cinc canais, che fin îr a stevin doi plans sot di lui, Diego cumò, cussì daurman, al si vise ben dome di Tallal, il plui piçul. Chel che di Istât al veve simpri intor la maiute di Zidane.
“A nol è che o sedin sporcs, al è che lui no si le gjavarês vie mai, nancje cuant che al va tal jet”, i veve contât une volte Chaïbia, la mari, scuintrantlu dongje dai garages. “Saial”, i veve dite, “noaltris a no sin araps, o sin marochins; marochins berbers. Berbers tant che Zidane.”
“Angela, ce pensistu di fâ se e passe cheste gnove leç sui imigrâts?”, al domande Diego a la sô fantate, tant che jê e gjave vie i plats de taule.
“Di fâ il gno dovê” i rispuint jê, “di denunciâju. Se un al è clandestin jo lu curi, ma daspò sta sigûr che lu segnali ai polizais. No isal just cussì Diego? Si sin fâts il cûl noaltris par laureâsi, par cjapâ la specializazion, altri che pierdi timp ator pes stradis come chei ca. E tu, che tu sês scuasit primari, ce fasarâstu?” i fâs jê
“O larai vie ancje jo, come la famee chi sot,” al dîs lui sec.
“Vie? Dal ospedâl?”
“No dome, Angela; propit vie, vie di dut; de nestre cjase e ancje di te, di chest paîs di ex emigrants cence memorie, plen di pôre e di int che a no rive plui a capî se a ‘nd è ancjemò un tic di umanitât inte vite che e sta fasint”.
di Maurizio Mattiuzza
Conte n. 16


text:
lunedì 18 agosto 2014
Fats de vite
Gjisele Dal Prât e faseve la camarele inte locande “I doi colomps”; il proprietari, Siôr Svualt Dai Cuei, al jere restât vedul da pôc.
Gjisele e jere une femine ancjemò di no scartâ, si le viodeve ben cuant che e leve e benon cuant che e tornave, gjenerose tal ridi e tal mostrâ lis sôs formis. Lis sôs viestis a vignivin fatis cun dai ritais, la tele e jere simpri pocje, par chest i vistiduts a risultavin simpri strets di vite, curts di gjambe, di manie e scjars di cuel. A taponavin pôc e a mostravin tant.
Siôr Svualt, passâts i prins timps de vedoance, al scomençà a sclarî il voli cjalant mo chi mo là. Gjisele cu la sô intuizion femenine e nulive l’odôr dal salvadi intes gnots di lune plene, ingoloside cul zûc e tacà a pandi maravee e timôr de situazion che prin no capive o no voleve capî, cun discrezion e scomençà a fufignai parsore, cence par altri dâ tal voli (pal amôr di Diu!). Cussì al scomençà chest zuiâ al gjat e ae surîs.
Une dì Gjisele e jere impegnade cu lis sôs voris di camarele, di bot e de un salt dal suston, le imbraçavin di daur cisicantji robis intune orele, risolude ma cun tante buine gracie la femine si separà, la sô muse e sflamiave tant che une bore, cun vôs ingrocjide ma dolce i disè: - Siôr Svualt, no son robis di fâ, che si ricuardi co soi une fantate! - e di li come une vampade e sparì di corse dilunc il coridôr, sclipignant virtût, integritât e desideri.
Il paron, come bon cjaçadôr che al jere, al veve pazience, par chest no si scoragjà, anzit, il dinei i stimolave ancjemò di plui la fantasie, cussì al fo intensificant chescj incuintris “casuâi” simpri in moments diferents. I motîfs a jerin plui che plausibîi, ma la femine, vive Diu no molave il pagnut... ma nancje la sperance che cu la sô strategjiche moderazion e varès vût un sboc positîf par jê.
E cussì tra sburts e slançs, vogladis e suspîrs... e rivà par fin la zornade che l’om i metè la vere in man!... di colp la fantate e deventà Siore Gjisele Dal Prât e Dai Cuei, parone di bens e di sostancis a la pâr di so marît Siôr Svualt.
I agns, si sa, a forin passant corint e cjantarins come aghe di riul schivant lis pieris. Siore Gjisele, bielzà anziane e vedue, e puartave indenant la locande “I doi colomps” tai miôr dai mûts.
E cetantis voltis sentade pe polse tai daspò misdì inda chel cjanton de verande che al cjalave viers il lât, cui voi in sfrese, i misteris de ment e vignivin a flôr e i ricuarts a sgorgolavin cun bondance, soredut pensant a chel improvîs e birbant abraç seneôs e malandrin di Siôr Svualt, e la sô tant svantade rispueste che le faseve inmò riduçâ:
- Siôr Svualt !, no son robis di fâ, che si ricuardi co soi une fantate!
di Galliano di Buenos Aires
Etichetis: Contis, Galliano di Buenos Aires, Gjenar romantic, Gjenar storic
martedì 29 luglio 2014
Ostarie in Polse...
Jessint che o sin ae fin di Lui, e che Lui al è une vore pôc cjalt, chest an, la Ostarie si cjape la sô meretade polse cul mês che al ven e cun cheste fotografie storiche cjolte di chi, l'Ostîr al cjape la ocasion par saludâ ducj e augurâus un bon mês di Avost.
La Ostarie e va in feriis, duncje, ma se us ven morbìn di scrivi, no stêt vê pôre: mandait la conte istes e la cjatarês pronte a Setembar!
Mandi a ducj!
Etichetis: Gnovis
domenica 27 luglio 2014
Ogni trê
Une bave e ficje i dêts sot la maiute e Gjise e à i sgrisui.
Sô none e zuiave cui temporâi, e sô fie cumò e je denant dal barcon, in spiete.
«Che fâtu?»
«Nie… mi plâs il timp cuant che si fâs sù», i rispuint la piçule, cence nancje voltâsi.
Gjise e lasse colâ il discors e si piert vie, tai ricuarts.
Si impense di cuant che e jere picinine, i pâr di tornâ a viodile, che e ten in pîts sul ôr de man un madrac di grignei un parsore chel altri, intorteât, vîf.
Si vise di Ercole, che i baiave cuintri e al veve cirût di muardile. Lu vevin cjatât a tocs, la matine daûr, ator pal zardin, sglonfât fintremai che al jere scupiât. Cu l'aghe sì, ma no di sigure licuide. Une tristerie di no crodi.
E la sere prin, so pari i veve cridât, sustât, par un caprici fat cuant che nol jere il moment. Ca di pôc il om al à di tornâ dal lavôr e Gjise e à pôre.
Il cîl al è neri, e al pant tempieste.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar di orôr, Ostîr, Raffaele Serafini
venerdì 25 luglio 2014
Lucian
Mil e nûfcent e va cjapilu - nol mal visi dut - al è il numar che tu as di fracâ su la tastiere ben sistemade, che che ti compâr sot il nâs te façade dal puarton, se tu as voie di jentrâ dentri tal curtîl cence spietâ che al vignedi lui a vierzital. Za chest ti fâs capî cun ce om che tu as ce fâ: la tecnologjie mascarade di Cristian, disares cualchidun. Fasin di prove chei tocs di televisions, di antenis smontadis, di motôrs di lavadore, di frigorifar, ducj ben sistemâts te sô oficine, là che Terensio e Secuele, une biele cubie di mierlis e an fat il nît sot il trâf de sofite, no sai se par tignii companie o o par pôre de çore. E no mancje la sô radio trasmitent, il so pupil, l'argagn che al puarte la sô vôs in dutis lis capitals, baste che in chês placis al sedi un come lui, pront a rispuindi: ti stoi scoltant, cjacare...
Ma chel om cussì tecnologjic e moderni, simpri pront a fevelâi di eletrons, di ondis radios e de sô ultime invenzion, nol è dome cheste imagjin che in tun prin moment ti compâr denant dai vôi.
Baste cjalâ lis parêts, a pene che tu jentris, sot il so puarton. Di une bande picjadis sul mûr tu viodis cjanis di sclopis, tocs di bombis, cjapiei militârs, no sai trops elmets, baionetis, mascaris par parâsi dal gas, cartatucjis e no mi visi plui ce altri, ma dute marcjanzie di muart, doprade dai talians, mucs, americans, inglês te prime e te seconde vuere mondiâl;
Di che altre bande, invezit, simpri picjâts sul mûr, imprescj di chel mont che nol esist plui. Un cjavedâl, fersoriis, cjalderiis, forcjis, falcets, ristiei, codârs, un gjubâl, un jôf, comats, è se tu vessis il cjaval, cuasi cuasi tu varessis dut l’ocorent par podê tacâlu tal cjâr e inviâti in campagne.
E al è propit in chês parêts, in chês vanziduris di vuere che no sclopin plui, in chei vecjos imprescj dal mont contadin che tu podis capî la vere anime di chel om, la sô culture, il so afiet pe storie de sô tiere, de sô int.
Imagjin di chel vecjo mont, là che la vuarzine, la miserie e lis tragjediis de vuere a fasevin di regjine, e cumò no dome picjadis sul mûr, ma ancje sculpidis tai voi di chel om, te sô piel, tai soi agns, tai soi ricuarts ben presints soredut tal so cjâf e tal so cûr.
Lucian cognossût tal paîs come il tecnic, il poete, il scritôr, om di vuê di îr e di doman, paron dentri chel curtîl che si vierç a le braide là che i ultins crots, tai mês cjalts, ti compagnin tal sium.
di Nello Malisano
Publicât di gelo stellato a lis 12:54:00 12 coments
Etichetis: Contis, Gjenar romantic, Gjenar storic, Luciano Marinig, Nello Malisano
martedì 15 luglio 2014
Là che il sium al cjape pît
Sot un cîl mont, intune biele zornade, là che al someave, slungjant a pene la man, di podê poiâle sui pics des vicinis montagnis, che in chê dì si viodevin tant claris, un dopo chel altri e passavin denant dai miei voi:
Bepi, gno pari, Sunte, mê mari, Angela, Catine par prins.
Po dopo il Cont, di vîf tant siôr e potent, ma lu stes spirât cussì zovin, E subit dopo chei fantats, fantatis, fruts cun me tancj agns indaûr, ancje lôr lâts vie inmò creis.
E veju lâ ancje miei barbis, mês agnis, miei nonos, mês nonis, i miei fradis muarts a pene nassûts. E par ultins miei cusins, mês cusinis e tancj altris, ducj svuelâts in chel mont che par me inmò al reste un misteri.
E pierdût in maliconics ricuarts, morestâst di chê biele zornade, indulcide ancje dai cjants dai mierlis e di altris ucieluçs o provavi invidie par chês animis cence fevele, pal chel lôr mont seren, lizêr come la bave di chel aiarin che mi alçave un fregul i cjavei e a pene, a pene al moveve la ponte dai pins.
Beâts lôr che a an dismenteâts lis lôr cumieris, i lôr cjamps, lis bondancis e lis miseriis, I lôrs vêrs lambics cuant che a jerin vîfs.
Ducj là, puarets e bacans, sotans e sorestans, cuiets, cence bramis o pinsîrs di sorte: come il dì e la gnot, part di chê nature che no cognòs il prime e il dopo, il vuê e nancje il doman, dutun cun ce che al vîf tal eterni.
di Nello Malisano
Etichetis: Contis, Gjenar romantic, Nello Malisano
mercoledì 9 luglio 2014
Miôr ch'un insium
Jevâsi o stâ tal jet? Sveâsi o durmî? Disial o tasê? Par disial al varès di sveâsi, par tasê al baste tignî i voi sierâts e durmî. O fâ fente.
Îr sere le sô femine i à fat le polente, je à rustide e siervide cuntune slepe di formadi fondût parsôre come che i plâs a lui e no i à nancje dite gracie. I veve fintremai lassât le butilie su le taule. Forsit e sperave che il vin i varès sleât le lenghe ma invezit i à fat vignî un grop tal gargat e al é lât a durmî cence un bee.
Cumò al volarès disial ma cemût fâ? Lis peraulis a i mancjin. Al sa ben che cuant che al tache biacemai dopo a nol sa plui fermâsi, ma cemût tacâ? Nol si impense nancje plui il parcé che si son cavilâts ma al é cussì. cuant che al jentre tal so cidinôr nissun i tire fûr plui une peraule.
Ma alc vuê i tire e al é sabide. Al pues stâ tal jet. S'al si jeve cumò al riscje di mostrâ ce che a nol à voie di fâ viodi. Al sarès come se al cirìs di mostrâ ce che al à tal cjâf. E lui al tâs. Al plate i soi sintiments. Muradôr di mistîr e tason nassût, al é li cui vôi sierâts jenfri il durmî e il sveât e nol sa ce dî. S'al si svee dal dut al à pôre di pierdile. L'ideâl al sarès che jê e si inacuarzi prime che i passi le voie. Chê voie magjiche che ai oms ur ven ogni buinore prime di saltà fûr dal cjalt dal jet.
D'indulà vegnie? Nol à voie di savêlu ma le voie e je lì, drete come un fîl a plomp, che i sponte sfaçade tai pinsîrs e lu tormente parcè che se al tâs a le piert.
Se dome al podès fâje sintî. Ma al è rabiât, al fâs il mussic. Se dome al savès indovinâ ce che e pense jê...E se e pensàs le stesse robe che lui? A no le sint plui respirâ. Ise inmó tal jet? Forsit e je zirade di chê altre bande. Come cuant che a son rabiâts. Ma parcé si sono mai rabiâts? Al cîr di impensâsi lant indaûr cui pinsîrs e al si piert jenfri il presint e il passât. Il pensâ e l'insium.
Ma lis stradis dai insums a son infinidis no si sà d'indulà che a vegnin e no si sà indulà che vadin e come par magjie, da sot lis cuviertis un cjaldut umit e lizêr a i rive tenar e dôlc come une cjarece sule ponte de sô voie di vivi. Isal un insium?
Un gjal al cjante di cualchi bande, Al criche il dì. Miôr che un insium.
di Jaio Furlanâr
Etichetis: Contis, Gjenar erotic, Gjenar romantic, Jaio Furlanâr
giovedì 26 giugno 2014
Dome gris e cianis
Lis stradis di cjamp lis vint dentri: dôs cjariadoriis batudis dai tratôrs e tal mieç une rie di jerbe, sute e plene di polvar. Vin corut ducj achì, a pît o in biciclete, lant daûr a lis strissis rotis dai sborcs o spaurîts di cualchi madrac. In bande, ogni tant a vegnin sù da lis boschetis: urtiis, talate, saût, agacis, morârs… soredut baraçs. Si ingredein fintremai a scancelâ il cîl e il lusôr.
Nus sticin chês galariis di vert.
A jentrìn dentri come intune bocje misteriose, l'odôr di mufe si misture cul fresc.
O ai viodût lâ dentri ancje gno fi, prime che la bocje si sieràs, intun mastiâ di len spacât e sgrifignâ di spinis. Al businave e businave. Un vuicâ disperât che nol platave il rumôr di vuès spacâts e piel sbridinade.
Dopo vonde. Cidinôr. Dome gris e cianis.
Al veve vot agns e no àn plui cjatât nancje i vistîts. Par un pôc a àn pensât che fos stât jo: no fevelavi plui.
Pai cjamps, no soi plui tornât.
di Raffaele Serafini
Etichetis: Contis, Contis dal Ostîr, Gjenar di orôr, Raffaele Serafini
lunedì 23 giugno 2014
Domenie
Ducj i doi a spietavin la domenie cun impazience, ma no parcè ch'al fos il tant bramât “weekend”: e jere la ocasion par viodisi a messe. Nissun dai doi lu veve mai dit a chel altri; si platavin chel segret a vicende e al jere une vore dificil stâi daûr ae funzion cuant che i lôr voi si incrosavin: chei di jê a jerin come colombis. Jê si incjantave scoltant il salm e figurantsi di jessi braçolade strente strente di lui. A jerin cussì inamorâts che cualchi volte lui, cjalant in direzion di jê, al riscjave di pierdi il fîl de predicje e al scugnive tacâ dut une altre volte, intal mieç da l'imbaraç dai fedêi.
di Jacum Trevisan
Etichetis: Contis, Gjenar ironic, Jacum Trevisan
lunedì 9 giugno 2014
Curtis che si tocjin e che si contin!
CURTIS E CHE SI TOCJIN
CURTIS E CHE SI CONTIN
Vinars ai 13 di Jugn 2014,
aes 9 sot sere
aes 9 sot sere
a UDIN
in Place Marconi
ae fin di Marcjâtvieri
denant de librerie Ubik
Contis curtis e cul curtìs,
contis letis e contis contadis.
vinars 13, aes 9 sot sere,
un apontament biel di fâ pôre!
L'Ostîr Raffaele Serafini e il famei de vuestre Ostarie virtuâl Checo Tam, tignûts a bade di Maurizio Mattiuzza, cu lis contis de Ostarie e metint dongje chês dal laboratori Scolte&Conte tignût de Bottega Errante, us daràn di mangjâ contis curtis di ogni fate:
di tocjâ, scoltâ e contâ, e voaltris...
NO STÊT MANCJÂ!
un apontament biel di fâ pôre!
L'Ostîr Raffaele Serafini e il famei de vuestre Ostarie virtuâl Checo Tam, tignûts a bade di Maurizio Mattiuzza, cu lis contis de Ostarie e metint dongje chês dal laboratori Scolte&Conte tignût de Bottega Errante, us daràn di mangjâ contis curtis di ogni fate:
di tocjâ, scoltâ e contâ, e voaltris...
NO STÊT MANCJÂ!
Etichetis: Checo Tam, Events e Leturis, Gnovis, Maurizio Mattiuzza, Raffaele Serafini
Iscriviti a: Coments al post (Atom)


text:
in cuatri e cuatri vot, ve che la robe e devente, e cun chest articul nô de Ostarie al è cuntune vore di gust che us invidin ducj al prin maraveôs bielonon imprevedibil...
La gare no je nuie altri che une scuse par inmaneâ un spetacul, si che o varin:
il nestri incredibil e valorôs Famei: Checo Tam
in nestri acuist resint, aromai bielzà che spatussât, il Berlon Michêl Londar
e doi gnûf acuiscj!
Une Camarele trastolone come Lussia di Uanis
Un musicist par meti daûr des contis cualchi sunôr, il Cjantôr: Bizio Citos
E al è clâr che a presentâ dute cheste clape di matuçs e a dirizi la gare al sarà il vuestri fidât Ostîr, Rafaêl Serafin.
Ma cemût si puedial partecipâ a la competizion? Cuntune conte, al è clâr!
Une conte che e à di jessi mandade a Contecurte dentri dal 28 di Zenâr e e à di jessi inedite e che dome l'autôr le cognòs, parcè che in gare nol sarà l'autôr, ma la sô conte. Cun di plui, la conte no à di superâ lis 2000 batudis e chest colp, par esigjencis di leture, il limit al è tassatîf. (come lis regulis de ostarie, insome). L'Ostîr al ricevarà lis contis, al sarà l'unic a cognossi l'autôr e lis ametarà in gare, fin a rivâ a un numar gjestibil di partecipants.
Ce altri dî?
Ben po... che l'event al il prin di cheste fate, tant par scomençâ, e che no si pues pierduli, ancje par vie che insomp, in gracie dal Agriturism Pituel di Talmassons, il vincidôr nol larà cjase a mans vueidis.
Ae fin, cun di plui, un ghiringhel finâl.
Insome... contecurtârs di cumò e di doman, partecipait (ancje su fb), sparniçait, vigneit.


text:
Soluzion
Autôr: Thomas Bernhard
Titul origjinâl: Alte Meister. Comödie
Titul par talian: Antichi Maestri, Adelphi 1992
Tradutôr dal origjinâl: Anna Ruchat
Notis
Jessint jo un di chei che a gjoldin a lei Stifter, se ancje a voaltris us à plasude la descrizion dal predi di campagne de conte misteriose precedente, vâl a dî la prose di Stifter, alore o vuei tirâus dentri di cheste critiche dispietade che Thomas Bernhard al fâs al autôr di Kalkstein. Cuant che leint Antichi maestri o soi rivât al pont dulà che l’autôr se cjape intun mût cussì feroç cun Stifter, mi à vignude iniment la letare di Heidegger che o ai nomenade a coment de conte precedente e o ai pensât: “Cuissà se Bernhard al saveve che il filosof todesc al jere ancje lui cjapât de scriture di Stifter?”
Po ben, nancje un pâr di pagjinis plui in denant e je rivade la bordade ancje par Heidegger: no podevi fâ di mancul di presentâuse. O perdonarês se o ai sostituît il non di Reger, il protagonist di cheste opare di Bernhard, cu la iniziâl ‘K’: al sarès stât se no masse facil induvinâ!


text:
Sabide dopomisdì; al è ni vore cjalt e, par cjapâ un pôc di aiar, o tiri fûr la biciclete e o voi a fâ un zîr viers Rivignan. Fra San Martin e Musclet e je une lungje strade strete e in font dal retilini un svolt sec al mene a man çampe.
Rivât dongje il svolt o viôt un vecjo tabarossât intune gabane nere sentât sul parecjar, cul cjâf pleât e al pâr che al duarmi. No olsi a fermâmi e o tiri dret. Slontanantmi mi cole il voli suntun falcet butât intal fossâl e o pensi che forsit al è un contadin che al è stât a seâ intal cjamp e cumò al spiete che a vadin a cjolilu. Torni indaûr sot sere e il vecjo al è ancjemò li, sentât sul parecjar e cul cjâf pleât. Mi fermi e i domandi se al à bisugne di alc e lui, cence alçâ il cjâf, al rispuint che al à un apontament. La vôs dal vecjo e à un sunôr strani, di fâ pôre e o sint frêt jù pe schene. Lu saludi e lui al rispuint cuntun moto dal cjâf; cun dôs pedaladis mi slontani di corse.
Tornant dongje mi fermi a bevi un got intal bar su la strade di San Martin, a pene fûr Codroip. Sentât fûr dal bar o bêf il gno spritz e o pensi al vecjo sentât sul parecjar, cuant che o sint un vosarili dongje di une machine, parcade li denant. Trê zovins cuntun grues bocâl di bire in man, poiâts intor di une 600 Abarth blancje, a ridin e a scherçin. Si capìs che a son bielzà zinzirinâts. O rivi a sintî nome un dai trê: “Dâi, finît la bire, che o lin a bevi la ultime a Musclet e po o lin a cene”. O scjassi il cjâf e o pensi a altri. Un pôc dopo o sint un grues vuicâ di gomis e o viôt partî businant a manete la 600 Abarth, viers San Martin.
L'indoman, sul gjornâl e in grant o lei: “Svolt sassin, une altre tragjedie da la strade. Sul svolt fra San Martin e Musclet, trê zovins cuntune 600 Abarth, a si sfracain cuintri un parecjar.” E po une pagjine interie di coments: Che a jerin brâfs zovins, che un dai trê al lasse une frutine di un an, chel altri al jere a pene maridât e chel altri ancjemò al si varès maridât il mês co ven. A jerin ni vore cognossûts e dut Codroip al è intal sconfuart.
O soi scaturît e mi visi di chei trê, che a ridevin e scherçavin, cence savê che cualchidun ju spietave sul svolt. Mi displâs par lis fameis, ma mi ven di pensâ che sa la son cirude.
Cumò son passats cincuante agns, il svolt fra San Martin e Musclet al è stât staronzât par ben, la strade e je plui largje e intal puest dai parecjars di piere al è un grues guard-rail.
O passi dispès cu la machine par chê strade ma ogni volte, sul svolt, o sint frêt jù par la schene.
di Pauli Jacuss